Mengapakah Rakyat China Tak Bantu Mangsa Kemalangan?

Sekiranya anda seorang pengguna media sosial, besar kemungkinan anda pernah melihat video-video mangsa kemalangan di China yang hanya dibiarkan menderita seorang diri tanpa dibantu oleh orang sekeliling yang melihat kemalangan tersebut.

Pernah bukan? Pastinya anda akan berasa geram kerana orang awam di sekeliling mangsa hanya melihat dan langsung tidak berusaha untuk menyelamatkannya. Jangan pelik kerana perkara sebegini sudah menjadi kebiasaan di China kerana terdapat ketirisan dari aspek undang-undang yang menyebabkan orang awam takut untuk menghulur bantuan.

Benar, di China sekiranya anda menyelamatkan seseorang mangsa kemalangan ataupun orang lemas, sekiranya terdapat perkara buruk terjadi kepada mangsa yang cuba diselamatkan itu contohnya kematian atau kecacatan pada mangsa, anda dipaksa untuk menanggung segala liabiliti termasuklah besar kemungkinan disaman oleh keluarga mangsa.

Kedengaran pelik? Namun, itulah realitinya. Ramai yang mengatakan bahawa masalah rakyat China bukanlah moral yang buruk, melainkan sistem yang menjadikan "melakukan perkara yang betul" sebagai satu liabiliti kepada pelaku.

Antara kes yang popular apabila melihat lebih mendalam tentang perkara ini adalah kes tahun 2006 mengenai seorang wanita tua berumur 65 tahu di Nanjing. Xu Shuolan ketika itu terjatuh ketika cuba turun dari bas. Setelah jatuh ke tanah, dia dibantu oleh Peng Yu, 26 tahun, yang juga kebetulan sedang turun dari bas.

Ketika orang lain bergegas turrun daripada bas tanpa langsung menawarkan bantuan untuk mengangkat wanita malang itu, Pen Yu bergegas menolong Xu Shuolan bangun, termasuklah membawa wanita malang itu ke hospital dan bahkan membayar bil hospitalnya.

Anda pastinya menyangka bahawa wanita tua itu akan berterima kasih kepada Peng Yu. Namun, apa yang berlaku adalah sebaliknya dan sangat memeranjatkan apabila wanita tu pula yang bertindak menyaman pemuda itu sekitar 45,000 yuan dan tuntutan bayaran perubatan dan pampasan kerana wanita itu mendakwa lelaki itu yang menyebabkannya terjatuh.

Daripada kes ini, ianya menjadi tular dan menjadi permulaan kepada sebab ramai rakyat China enggan untuk menawarkan bantuan kepada mangsa kemalangan. Tidak kiralah mangsa adalah orang tua mahupun bayi, rakyat China hanya akan melihat sahaja daripada jauh kerana takut dipertanggungjawabkan.

Inilah yang menyebabkan satu kes viral di seluruh dunia pada tahun 2011 apabila seorang bayi berusia 2 tahun Wang Yue dibiarkan dilanggar 2 kali sehingga mati di jalan raya. Bayi malang itu dipercayai sedang berjalan seorang diri di sebuah jalan di Foshan, Guandong dan tidak disedari ibunya.

Bayi tersebut telah dilanggar oleh sebuah van. Namun untuk 7 minit berikutnya, puluhan manusia yang berada berhampiran langsung tidak berbuat apa-apa untuk menyelamatkan bayi tersebut. Mereka hanya lalu-lalang disitu tidak mempedulikan kecederaan yang dialami bayi malang tersebut.

Tidak lama kemudian, sebuah lagi kenderaan yang tidak perasan kelibat bayi tersebut terus melanggarnya lagi. Selepas itu, barulah seorang wanita menarik tubuh bayi tersebut ke bahu jalan kepada ibunya yang baru tersedar bahawa bayi malang tersebut adalah bayi perempuannya.

Anak berusia 2 tahun itu bertahan selama lebih dari seminggu di hospital, tetapi akhirnya meninggal dunia akibat kecederaan otak. Rakaman kamera keselamatan berhampiran kejadian itu berjaya merakam kejadian tersebut yang secara jelas menunjukkan puluhan pejalan kaki, penunggang basikal dan orang lain di dalam kenderaan dan hanya berjalan melihat tubuh bayi tersebut.

2 kes yang dinyatakan di atas hanyalah kes popular dan sebenarnya terdapat banyak lagi kes seumpama itu. Kerajaan sedar akan perkara ini dan ada khabar angin bahawa satu undang-undang baru akan digubal untuk memastikan orang awam yang membantu mangsa kemalangan akan dilindungi oleh undang-undang dan tidak akan dipertanggungjawabkan sekiranya kejadian buruk berlaku pada mangsa.

Walaupun buat masa ini tiada undang-undang peringkat nasional mengenai perkara ini, beberapa buah bandar contohnya Shenzhen telah memperkenalkan undang-undang setempat yang melindungi orang awam yang menghulurkan bantuan kepada mangsa kemalangan.

Undang-undang baru ini yang secara rasminya dikenali sebagai "Peraturan Perlindungan Hak Samaritan Baik Zon Ekonomi Khusus Shenzhen" walaupun tidak komprehensif, cukup dianggap permulaan yang baik ke arah melindungi orang awam yang menghulurkan bantuan.

Undang-undang ini menetapkan bagaimana mereka yang ingin menolong akan dilindungi oleh kerajaan dari pelbagai bentuk tanggungjawab dalam senarai 10 poin yang dinyatakan. Namun, ia juga tidak terlepas daripada sebarang kritikan.

Ramai orang dalam talian telah mengkritik undang-undang baru itu, mengatakan bahasa yang kabur dan kurang jelas memungkinkan terlalu banyak fleksibiliti dalam pengadilan dan mungkin mendedahkannya dimanipulasi oleh mangsa atau keluarga mangsa untuk menyalahkan orang awam yang membantu.


Sejarah Fenomena Simbol Capal Rasulullah di India - Gerakan Barelvi

Simbol mirip capal Rasulullah saw. merupakan antara simbol yang kerap diangkat dalam beberapa gerakan besar masyarakat Islam di seluruh dunia.

Di negara kita juga ada beberapa pihak yang cuba mempromosikan penggunaan logo berasaskan kepada capal Rasulullah saw., sebagai satu bentuk peringatan memudahkan kita mengenang Baginda.

Majoriti masyarakat Muslim di beberapa buah negara seperti India dan Pakistan meletakkan simbol tersebut ke satu tahap yang agak tinggi, sehinggakan penggunaannya berlaku secara meluas dalam aktiviti harian.

Antara kumpulan aliran Islam yang paling kerap menggunakan simbol tersebut adalah aliran Barelvi yang aktif di India, Pakistan, Mesir dan Syria mempunyai lebih 200 juta pengikut.

Aliran Barelvi atau turut dikenali sebagai Barelwi merupakan cabang aliran Islam yang berpegang kepada Mazhab Hanafi, dinamakan sempena lokasi kelahiran pemimpin utama mereka iaitu Ahmad Raza Khan (gambar atas, kiri) - sebuah pekan bernama Bareilly terletak di utara India.

Ahmad Raza seorang lelaki berketurunan Pathan lahir pada tahun 1856, berasal dari Lahore sebelum keluarganya berpindah ke Bareilly. Sejak kecil beliau sudah diasuh untuk menjadi seorang ulama' oleh ayahnya, seorang ahli agama terkenal di kawasan itu yang bernama Naqi Ali Khan.

Pada usia 20 tahun, Ahmad Raza mula berdebat dengan ulama-ulama ternama di India dari aliran Deobandi yang telah muncul lebih awal, memulakan gerakan kecil-kecilan mencabar aliran tersebut di India pada awal abad ke 20.

Idea reformasi yang dibawa oleh Ahmad Raza menggalakkan gerakan pembaharuan terhadap doktrin yang telahpun dibawa aliran Deobandi seterusnya membudayakan tradisi perdebatan, berdasarkan kepada fatwa yang dikeluarkan Ahmad Raza sendiri yang sering mencabar ajaran Deobandi secara terbuka.

Perseteruan dan cabaran ini mula memuncak selepas Ahmad Raza nekad menamakan 4 orang ulama' utama dan juga pengasas aliran Deobandi sebagai sesat, kafir dan wahhabi setara dengan Mirza Ghulam Ahmad, pengasas gerakan Ahmadiyyah yang juga dipercayai sesat, oleh pengikut Deobandi.

(gambar atas kiri berserban merah adalah wajah anak kepada Ahmad Raza, Akhtar Raza Khan)

Dakwaan Ahmad Raza berat; dia menamakan pemimpin Deobandi mengajar anak muridnya untuk tidak mempercayai Rasulullah saw. adalah Rasul terakhir serta menamakan semua pengikut Deobandi sebagai pengikut Syaitan kerana gagal memuliakan Rasulullah saw. ke tahap yang sepatutnya.

Selepas pewartaan fatwa oleh Ahmad Raza pada tahun 1902 yang mengkritik pemimpin utama aliran Deobandi ini, perseteruan panjang di antara dua kumpulan ini mula memecahkan pegangan masyakarat Muslim di India.

Sudah berulang kali insiden yang mengakibatkan kecederaan atau kematian individu baik dari aliran Brelvi ataupun Deobandi disebabkan ketaksuban mereka mempertahankan aliran yang dipegang, berlaku di India, Bangladesh dan Pakistan.

Dalam insiden tahun 2011 di Pakistan, seorang bekas pegawai polis yang bertugas sebagai pengawal keselamatan peribadi bernama Mumtaz Qadri, pengawal Gabenor negeri Punjabi iaitu Salman Taseer - bertindak menembak gabenor yang dijaganya sebanyak 28 das tembakan; disebabkan kepercayaan Mumtaz bahawa pandangan liberal gabenor tersebut menghina Rasulullah dan Islam.

Sepanjang perbicaraan, Mumtaz diangkat sebagai wira oleh pengikut aliran Barelvi sehinggakan selepas dia mati dihukum gantung, pengikut ajaran tersebut terus percaya bahawa Mumtaz adalah salah seorang ahli syurga yang perlu dikenang atas jasanya mempertahankan agama.

Sekumpulan pemimpin pro Barelvi menubuhkan persatuan yang dinamakan sebagai Tehreek Labbaik Ya Rasool Allah bagi menggembeleng tenaga pembebasan Mumtaz, sebelum bertukar menjadi gerak kerja untuk menuntut bela atas kematian syuhada tersebut.

Kini Tehreek Labbaik Ya Rasool Allah telah berkembang menjadi sebuah parti politik konservatif kanan bernama Tehreek-e-Labbaik Pakistan atau TLP. Mereka bertanding dalam pilihanraya umum Pakistan buat kali pertama pada tahun 2018 memenangi 3 kerusi.

Doktrin utama Barelvi meletakkan Rasulullah saw. sebagai individu yang perlu disanjung, dijulang tanpa kompromi sehingga membolehkan ada kalanya matlamat mereka menghalalkan cara.

Pemikiran inilah menjadi kunci utama kepercayaan mereka yang akhirnya melahirkan individu-individu seperti Mumtaz yang kematiannya dijulang, kerana mati mempertahankan kebenaran.

Penggunaan capal Rasulullah saw. sebagai satu simbol yang disanjung, telah pun bermula lebih awal sebelum wujud gerakan Barelvi sendiri.

Populariti simbol capal ini dipercayai berasal-usul daripada era Sultan Selim I, salah seorang Sultan terkenal Empayar Uthmaniyah yang berjaya menawan jajahan kerajaan Mamluk.

Di bawah pemerintahan beliau, kerajaan Uthmaniyah berjaya menguasai banyak relik dan artifak Islam yang dimiliki kerajaan sebelumnya, termasuklah capal Rasulullah saw. sendiri yang kini dipamerkan di Muzium Istana Topkapi, Istanbul.

Semasa era tersebut, reka bentuknya diambil dan ditiru untuk dijadikan simbol perhiasan rumah segelintir masyarakat di Maghribi (Morocco) sekarang, yang dipercayai memulakan penggunaan simbol tersebut.

Beratus tahun kemudian, simbol capal ini mula popular di India sekitar tahun 1911, selepas aliran Sufi Chishti memperkenal dan mempopularkannya, sebelum turut sama mula diangkat pengikut aliran Barelvi.

Dikenali sebagai istilah 'nalain shareef', simbol capal ini mula menjadi simbol penting yang berkembang seiring dengan pengembangan aliran Barelvi - mula dipasang di rumah-rumah ibadah, kini cukup sinonim dengan gerakan tersebut.

Kepentingan simbol ini dalam doktrin aliran Barelvi diperkukuhkan oleh fatwa yang dikeluarkan Hassan Raza Khan, adik kepada Ahmad Raza Khan yang berbunyi; 'Jo ser pe rakhne ko mil jai Naile Pake Hazur, to phir kahen ge keh han Tajdar hum bhi hain.’

Penggunaan simbol capal ini sehingga kini masih bertahan di kalangan beberapa komuniti Muslim.

Di kalangan pengikut aliran Sufi seperti Barelvi serta beberapa aliran lain, ada yang percaya minum air yang direndam dengan simbol capal Rasulullah saw. mampu menyihatkan mereka. Ada juga yang percaya meletakkan simbol capal di rumah mampu melindungi penghuninya. Memakai simbol itu mampu melindungi mereka daripada bala.

Ini menyebabkan simbol capal itu dipasang di merata-rata tempat, dijadikan perhiasan mimbar masjid sebagai bukti lambang kecintaan mereka kepada Rasulullah saw.

Inilah yang menjadi masalah utama - apabila sesuatu simbol itu dijulang berlebih-lebihan sedangkan simbol itu belum pernah wujud semasa era Rasulullah sendiri. Tabiat-tabiat serupa turut sama boleh mula dilihat di kalangan ahli masyarakat kita.

Dalam satu insiden tahun 2016 semasa majlis Lantunan Mahabbah Rasulullah yang dianjurkan di Alor Setar, ramai pengunjung pameran yang hadir berpusu-pusu cuba mencium capal yang dikatakan milik Rasulullah saw. sedangkan tiada kesahihan adakah capal yang diletakkan itu asli atau sekadar replika.

Tindakan itu mendapat teguran dari Mufti negeri Kedah yang menyifatkan perbuatan tersebut menghampiri perbuatan melampau, menasihatkan agar tindakan yang bersederhana lebih baik diamalkan.

Bagi Mufti Perlis pula - beliau lebih tegas dalam menyifatkan penggunaan simbol capal ini hanyalah satu perbuatan yang bermotifkan keuntungan. Ini kerana menurut beliau, terdapat bermacam cara lain lagi untuk kita masyarakat Muslim mengingati Rasulullah saw. khasnya melalui amalan selawat.

Apa yang jelas, kata kuncinya di sini adalah kesederhanaan dan kami sependapat dengan apa yang difatwakan oleh Mufti Wilayah.

Menjaja simbol capal Rasulullah saw. sebagai satu simbol penting yang perlu dilindungi, dijaga, dihormati serta dijulang hanya kerana wujud hubungan kecil simbol itu dengan salah satu pakaian Rasulullah adalah satu perbuatan yang tidak patut berlaku - apatah lagi apabila wujud unsur mengejar keuntungan di belakangnya.

Kita tidak mahu jadi seperti masyarakat Barelvi yang terlalu memuliakan simbol capal Rasulullah saw. dalam hidup mereka, sehinggakan sesiapa saja yang membantah sesuatu perbezaan akan diisytihar kafir dan sesat semuanya.

Lagipun jika anda berfikir secara logik - bolehkah kita katakan hanya Rasulullah saw. seorang saja yang memakai capai berbentuk sedemikian rupa pada zaman dakwahnya, sehingga perlu kita angkat simbol tersebut sebagai sesuatu yang mulia?


Ini Sebab Mengapa Tak Banyak Pencakar Langit Di Eropah

Mungkin ada di antara kita yang sedar bahawa benua Eropah tidak begitu banyak memiliki pencakar langit, kan?

Walaupun ia adalah antara benua yang paling membangun, padat dengan penduduk dan juga kaya, jumlah pencakar langit di Eropah tersangatlah sedikit terutamanya jika dibandingkan dengan Asia dan Amerika Utara.

Daripada 218 pencakar langit yang dibina di benua Eropah sehingga hari ini, 66% daripadanya terletak hanya di 5 buah bandar iaitu London, Paris, Frankfurt, Moscow dan Istanbul.

Jadi, persoalan mudah di sini adalah, mengapa bandar-bandar besar Eropah lain "tidak sukakan" pencakar langit? Bagaimana mereka berkembang tanpa pencakar langit yang dilihat sebagai penanda kemajuan? Dan adakah situasi ini akan berubah?

Ketika bangunan pencakar langit mula mendapat perhatian pada abad ke-19 iaitu pertama di Chicago dan kemudian di New York, banyak bandar di Eropah telah terbina kukuh dengan bangunan bersejarah dan kawasan awam, membuatkan ruang untuk struktur baru yang besar terhad.

Kebanyakan bandar-bandar Eropah pada ketika itu juga dizonkan secara sekata dan daerah-daerah penting juga tidak mempunyai permintaan untuk pembangunan bangunan tinggi.

Selain itu, ketika kekuatan dan pengaruh Amerika Utara mulai berkembang, persaingan budaya muncul antara orang Amerika yang melihat sistem kelas Eropah sebagai ketinggalan zaman dan orang Eropah yang melihat sesetengah cita-cita Amerika sebagai tradisi yang menghakis dan cara hidup Eropah.

Hasilnya, kedua-dua benua menjadi lebih berhati-hati dalam menerapkan konsep yang digunakan oleh yang lain.

Ketika Amerika Utara mempunyai impian untuk menjadi model kepada era baru, Eropah pula berusaha untuk mengekalkan warisannya.

Dan walaupun fakta ini menjelaskan mengapa pembinaan pencakar langit pada mulanya tidak mendapat tempat di Eropah, namun ia tidak menerangkan apa yang mengekang benua ini daripada membina pencakar langit sejak dari itu.

Selepas Perang Dunia Kedua, banyak yang berpendapat bahawa bandar-bandar Eropah akan menjadi lebih moden dan meniru pencakar langit yang sedang membangun seluruh Amerika Utara.

Walau bagaimanapun, di Eropah barat iaitu di mana banyak bandar kehilangan mercu tanda dan struktur bersejarah, mereka lebih bersemangat dan memilih untuk membaiki apa yang telah musnah.

Tambahan pula, jumlah populasi di Eropah yang agak rendah pada ketika itu bermakna permintaan untuk bangunan tinggi tidak wujud.

Hasilnya, struktur sederhana menggantikan bangunan-bangunan yang tidak dapat diselamatkan atau dibaiki.

Sementara itu di Eropah Timur, usaha untuk membangunkan semula oleh Kesatuan Soviet sebahagian besarnya terdiri daripada struktur-struktur yang sama dengan ketinggian sederhana (5 hingga 10 tingkat) bertujuan untuk menempatkan semula sebahagian besar penduduk.

Ketika inilah bangunan-bangunan pencakar langit pertama di Eropah terbina, bukannya sebagai tindakbalas kepada pertumbuhan dan kekayaan tetapi usaha Kesatuan Soviet untuk menunjukkan kekuatan dan pengaruh mereka.

Walaupun Brussels tidak pernah membina bangunan pencakar langit yang sebenar, namun ia bertanggungjawab dan menjadi penyebab kepada kekurangan bangunan pencakar langit di seluruh benua ini.

Tanpa peraturan pengezonan yang jelas, tahun 1960-an menyaksikan banyak bangunan di kota itu dirobohkan untuk memberi laluan kepada struktur besar dan moden yang tidak begitu mementingkan nilai seni bina atau budaya.

Menyedari kerosakan yang disebabkan oleh pembangunan semula terhadap bandar ini, ramai tokoh penting dan arkitek terkemuka mencipta istilah "Brusselsization" dan melobi untuk memperkenalkan peraturan perancangan bandar baharu.

Peraturan-peraturan ini mengehadkan skala bangunan baharu dengan begitu ketara dan pemulihan bangunan lama didahulukan, yang mana menjaga struktur budaya bandar tersebut.

Pergolakan di Brusell ini menyebabkan masyarakat umum tidak sukakan bangunan moden di seluruh Eropah dan ramai yang melihatnya sebagai hambar atau tidak mempunyai "jiwa".

Sebagai tindak balas, banyak bandar menggunapapkai peraturan yang sama dan menetapkan daerah terkawal seperti La Defense di Paris, untuk menjauhkan pembinaan bangunan tinggi dari pusat bersejarah.

Bermulanya abad ke-21, ketidaksukaan terhadap bangunan tinggi semakin pudar di seluruh benua Eropah apabila trend seni bina berubah dari struktur seperti kotak ke arah reka bentuk yang lebih unik.

Sejak awal tahun 2000-an, pembinaan beberapa pencakar langit mula dilihat di pusat kewangan utama seperti London, Paris, Moscow, Istanbul dan Frankfurt, disebabkan oleh permintaan terhadap ruangan komersial yang semakin meningkat.

Sebaliknya, bandar-bandar Eropah yang lebih kecil yang mengalami pertumbuhan yang sederhana telah mengalihkan tumpuan mereka kepada alam sekitar dan meningkatkan taraf hidup rakyat.

Dalam tahun-tahun kebelakangan ini, kawasan-kawasan bandar di Scandinavia dan Eropah Tengah berada di kedudukan teratas dunia dari segi kemampanan, kebahagiaan dan kesejahteraan, sambil mengekalkan kepentingan dalam ekonomi negara mereka.

Walau bagaimanapun, pembinaan bangunan pencakar langit di bandar-bandar besar pada hari ini tidak lagi didorong oleh pertumbuhan ekonomi semata-mata atau keperluang ruang pejabat komersial.

Dengan 60% populasi manusia global akan tinggal di kawasan bandar pada tahun 2030, bangunan pencakar langit kini semakin terkenal terutamanya di seluruh Asia dan Amerika Utara.

Oleh kerana banyak industri berasaskan desa atau kampung kini berubah menjadi automatik, berjuta-juta orang berpindah ke bandar utama, mendorong permintaan yang besar terhadap ruang kediaman yang mana biasanya diselesaikan dengan pembinaan bangunan tinggi.

Eropah tidaklah kebal terhadap fenomena ini, terutamanya dalam dunia yang sangat global dan dengan keinginan benua ini untuk mengikuti perkembangan serta pertumbuhan ekonomi China dan AS.

Oleh itu, ledakan pencakar langit dalam beberapa dekad yang akan datang bakal dilihat di Eropah.

Walau bagaimanapun, dengan seluruh pusat bandar di Eropah ketika ini yang mementingkan sejarah dan cuba untuk mengekalkan budaya serta seni bina, kita mungkin tidak dapat melihat pembinaan bangunan tinggi di benua ini dalam masa terdekat.


Asal Usul Simpulan Bahasa Melayu "Gajah Putih"

Pasti ramai yang pernah mendengar atau terbaca mengenai simpulan bahasa "Gajah Putih". Mengikut kamus, Gajah Putih mempunyai dua makna. Secara harfiahnya, Gajah Putih bermaksud "gajah albino" yang banyak terdapat di negara-negara Asia Timur.

Manakala dari sudut kiasannya pula, Gajah Putih bermaksud "perbuatan yang sia-sia, membebankan atau merugikan". Sebab itulah kita sering mendengar ungkapan "Projek Gajah Putih" yang merujuk kepada projek besar yang merugikan atau sia-sia.

Malah, istilah "Gajah Putih" juga sering merujuk kepada sebarang pemilikan yang membebankan, mahal dan jauh lebih menyusahkan pemiliknya berbanding nilai sebenarnya.

Antara projek "Gajah Putih" yang terkenal adalah seperti stadium-stadium Olimpik yang dibina di seluruh dunia. Biasanya, stadium yang menelan belanja ratusan juta ini akan terbengkalai selepas berakhirnya sukan Olimpik.

Sebenarnya, di Malaysia juga terdapat banyak "Projek Gajah Putih" di mana projek itu menelan belanja yang besar tetapi gagal memenuhi manfaatnya sama ada ia terbengkalai atau tidak digunakan sebaik-baiknya. Malah, negara barat juga menggunakan kiasan "White Elephant" untuk merujuk kepada senario yang sama.

Namun, dari manakah datangnya asal-usul perkataan "Gajah Putih" atau "White Elephant" ini?

Istilah ini berasal dari gajah putih (bukanlah putih seperti kapas tetapi berwarna merah jambu) atau yang lebih cerah warnanya berbanding gajah-gajah biasa. Gajah putih dianggap sebagai haiwan suci dan biasanya dipelihara oleh raja-raja zaman dahulu di kerajaan kuno yang terdapat di Burma, Thailand, Laos dan Kemboja.

Ini kerana kos memelihara gajah putih ini amat tinggi. Selain dihormati dan dipuja, terdapat undang-undang purba yang mengharamkan gajah putih digunakan sebagai haiwan perang atau untuk melakukan sebarang kerja.

Mengapa haiwan ini dianggap suci? Sebenarnya, kisah gajah putih ini mempunyai kaitan dengan cerita tradisional mengenai kelahiran Buddha.

Buddha Shakyamuni (Siddhartha Gautama Buddha) dilahirkan sebagai putera raja pada tahun 624 SM di sebuah tempat bernama Lumbini (kini Nepal). Ibunya bernama Ratu Mayadevi manakala ayahnya pula adalah Raja Shuddhodana.

Pada suatu malam, Ratu Mayadevi bermimpi bahawa seekor gajah putih turun dari syurga dan memasuki rahimnya. Dipercayai bahawa mimpinya itu bermaksud pada malam itu dia mengandungkan seorang anak yang merupakan makhluk suci dan hebat.

Gajah yang turun dari syurga itu menunjukkan bahawa anaknya itu berasal dari syurga Tushita iaitu Tanah Suci Buddha Maitreya.

Melalui kisah inilah gajah putih mempunyai hubungan khas dengan monarki Siam (Thailand) dan Burma. Pemilikan gajah putih ini masih dianggap sebagai simbol kekuasaan dan kehebatan raja dan kerajaan sehingga hari ini.

Pada zaman pemerintahan monarki Siam purbalah bermulanya kiasan "Gajah Putih" yang popular digunakan pada hari ini.

Dikatakan bahawa seorang raja kuno Siam gemar memberikan seekor gajah putih sebagai hadiah kepada musuh-musuhnya atau orang yang tidak disukainya. "Hadiah" diraja ini tidak boleh ditolak kerana akan dianggap menderhaka kepada raja.

Namun, gajah putih yang dianggap suci ini tidak boleh digunakan untuk bekerja atau berperang. Bahkan, haiwan ini juga memerlukan penjagaan khusus sama ada dari segi makanan, cara hidup dan tempat tinggal.

Penerima biasanya terpaksa menghabiskan wang yang begitu banyak hanya untuk menjaga hadiah gajah putih yang diberikan raja sehingga terbeban dari segi ekonomi tetapi tidak menguntungkan.

Raja Siam itu sengaja memberi "hadiah" itu sebagai salah satu cara menyusahkan musuh dan orang yang tidak disukainya. Raja akan berasa terhibur melihat penerima gajah putih gagal dalam memelihara "hadiah" mereka itu.

Pada hari ini, Thailand masih mengekalkan Kandang Gajah Diraja yang dilengkapi dengan 10 ekor gajah putih. Malah, gajah putih juga masih digunakan pada panji Angkatan Laut Diraja Thailand.

Di Barat, istilah "Gajah Putih" juga merujuk kepada maksud yang sama. Ia pertama kali digunakan pada tahun 1600-an dan menjadi popular pada tahun 1800-an.

Salah satu sumber popular dikaitkan dengan istilah ini ialah melalui pengalaman P. T. Barnum dengan seekor gajah putih bernama Toung Taloung yang digelarnya sebagai "Gajah Suci Burma".

P. T. Barnum menghabiskan begitu banyak usaha dan wang demi mendapatkan gajah putih untuk pamerannya tetapi mendapati sebenarnya gajah itu cumalah berwarna kelabu bercampur merah jambu atau cerah berbanding gajah-gajah biasa.

Seiring dengan peredaran zaman, istilah “Gajah Putih” kini lebih banyak merujuk kepada projek pembangunan yang menelan belanja besar tetapi merugikan. Hal ini mungkin disebabkan ketiadaan sarkas yang mahu lagi membeli mana-mana gajah putih.


Misteri Bahan Rempah Dalam Resipi Rahsia Ayam Goreng KFC

Jenama KFC atau Kentucky Fried Chicken cukup gemar mempopularkan misteri '11 rempah dan herba' yang diguna - bagi menghasilkan rasa unik ayam goreng keluaran mereka.

Resipi ini telah cuba ditiru dan direka semula banyak pihak, menjadi salah satu teknik pemasaran unik yang harus diakui sangat efektif keberkesanannya.

Sehingga dalam era teknologi maklumat, resipi asal ayam goreng KFC ini terus menjadi rahsia yang terus dilindungi dan juga terus cuba dibongkarkan.

Tahukah anda apa sebenarnya kandungan sebenar rahsia ayam goreng KFC? Jom kita baca kisahnya.

'Rahsia resipi KFC' menjadi salah satu teknik pemasaran paling berjaya dan syarikat pengendali restoran KFC tahu hakikat itu, jadi mereka memanfaatkan sepenuhnya apa yang mereka ada.

Misteri resipi ini memulakan usaha banyak pihak yang mahu mendedahkan apa sebenarnya kandungannya.

Salah satu pendedahan paling mengejutkan dunia serta mendapat reaksi KFC sendiri, adalah melalui buku berjudul 'Big Secrets' hasil tulisan William Poundstone keluaran tahun 1983.

Poundstone terkenal gemar membongkar apa saja mitos dan 'rahsia' yang seringkali didakwa oleh pihak-pihak tertentu, dengan resipi 11 herba dan rempah KFC menjadi salah satu fokusnya.

Melalui ujian makmal yang dijalankan untuk mengesan apakah kandungan sebenar ayam goreng KFC, hasil analisis mendapati hanya terdapat 4 bahan yang digunakan bagi membentuk rasa unik KFC; tepung, garam, lada hitam dan yang terakhir monosodium glutamate atau MSG.

Pendedahan Poundstone ini secara tak langsung menuduh KFC telah mengubah resipi asal yang digunakan Colonel Sanders.

Jurucakap KFC tetap mempertahankan bahawa semua ayam goreng KFC dimasak menggunakan resipi asalnya, seperti yang telah diperkenalkan sejak mula.

KFC tahu misteri berkenaan rahsia ayam goreng mereka adalah strategi pemasaran yang cukup baik.

Pada tahun 2009, syarikat pengendali jenama KFC iaitu Yum Inc. melaporkan kertas yang mengandungi tulisan tangan Colonel Sanders menyenaraikan kesemua 11 rempah dan herba kegunaannya telah pun selamat dipindahkan ke ibu pejabat mereka di Louisville, Kentucky.

Resipi itu kini selamat terletak dalam sebuah bilik kebal yang dilindungi dengan sistem penggunaan kunci pintar, lengkap dengan penggera, kamera litar tertutup serta pintu masuk keluli setebal setengah kaki - dibina di dalam sebuah ruangan berdinding konkrit setebal 2 kaki.

Lebih menarik - semasa resipi itu dipindahkan, trak yang mengangkut resipi itu ke ibu pejabat KFC merupakan trak berperisai disebabkan kebimbangan sesuatu terjadi dalam perjalanan.

Sama ada apa yang dilaporkan itu benar atau hanya sekadar taktik pemasaran - kita tak tahulah kebenarannya.

Apa yang kita tahu, sehingga kini mistik berkaitan resipi rahsia ini terus berjaya dilindungi dan dimainkan. Namun satu temuramah pada tahun 2016 yang berlaku di antara wartawan Chicago Tribune dengan salah seorang anak buah Colonel Sanders didakwa paling mirip dengan resipi asalnya.

Joe Ledington adalah anak buah kepada Colonel Sanders selepas makciknya, seorang wanita bernama Claudia Ledington - adik kepada ayahnya, mengahwini Colonel Sanders sebagai isteri kedua.

Dari situlah Joe diberikan peluang untuk turut sama terlibat dalam perusahaan keluarga mereka, sama-sama membangunkan restoran ayam goreng.

Pada awalnya Joe bertugas sebagai pekerja am sebelum mula terlibat dalam penghasilan tepung salutan ayam goreng untuk dijual kepada restoran, yang menjadi modus operandi awal perniagaan Colonel Sanders.

Ekoran daripada keperluan untuk menghasilkan tepung salutan itu, pekerja-pekerja yang bertugas termasuklah dirinya sendiri perlu mengikut sukatan yang telah ditetapkan oleh pakcik mereka.

Sebagai salah seorang yang terlibat secara langsung dalam permulaan empayar ayam goreng terkenal milik pakciknya, Joe mengakui mereka memang menggunakan 11 jenis ramuan herba dan rempah seperti yang didakwa.

Sekeping nota simpanan beliau yang sebenarnya merupakan sebahagian daripada wasiat makciknya, menyenaraikan kesemua bahan yang digunakan. Joe yakin kebenarannya kerana dia sendiri pernah mengadunkan bahan-bahan itu.

11 rempah dan herba ramuan ayam goreng KFC menurut Joe adalah;

Kesemua bahan-bahan ini perlulah diadun bersama 2 cawan tepung gandum.

Dalam temuramah awalnya, Joe tanpa ragu-ragu lagi mengakui apa yang disenaraikan adalah resipi sebenar pakciknya namun dalam panggilan telefon seterusnya, Joe dilihat mula tidak yakin dengan senarai itu tanpa diketahui apakah sebabnya.

Melihat senarai 11 bahan herba dan rempah yang digunakan, agak sukar untuk penulis mengakui kesemua bahan itu memang digunakan dalam penghasilan ayam goreng KFC yang ada sekarang.

Ini kerana rasa ayam goreng yang ada ketika ini agak tawar, lebih mirip kepada resipi yang didedahkan oleh Poundstone dalam bukunya. Mungkin kaedah penghasilannya yang menjadi lebih komersial mengubah rasanya.

Kita tidak akan tahu status kesahihan senarai ramuan di atas, apabila KFC sendiri menafikan kebenarannya selepas temuramah dengan Joe diterbitkan.

Walau demikian apa yang penulis ingat; rasa ayam goreng KFC yang dimakan penulis semasa kecil dan remaja jauh lebih sedap berbanding ayam goreng yang dijual ketika ini.

Mungkin faktor nostalgia membuatkan penulis berpandangan sedemikian rupa. Adakah anda berkongsi pendapat yang sama?

KFC recipe revealed? Tribune shown family scrapbook with 11 herbs and spices


Ibu Tumpangan Untuk Disewa, Pasaran Gelap Lumayan di India

India sememangnya terkenal dengan populasi rakyatnya yang sangat padat. Mengikut statistik, populasi di India sehingga 2020 adalah 1.38 bilion, di tempat kedua dibelakang China. Walau bagaimanapun, purata umur penduduknya adalah 29 tahun, lebih muda daripada China yang mempunyai purata penduduk berumur 37 tahun.

Jadi, secara umumnya boleh dikatakan bahawa penduduknya mempunyai kadar kelahiran yang tinggi dan para wanitanya subur dan mampu melahirkan anak yang ramai. Mungkin disebabkan inilah India terkenal sebagai hub ibu tumpangan (surrogate mother) popular, terutamanya bagi pasangan yang tidak memiliki anak walaupun sudah bertahun-tahun mencuba.

Dalam beberapa tahun kebelakangan ini, bandar di Selatan India iaitu Chennai telah muncul sebagai pusat utama bagi "perniagaan" dengan puluhan klinik dan hospital dikatakan mempunyai kemampuan melakukan prosedur ini.

Ramai juga pasangan daripada luar negara seperti Amerika Syarikat yang datang ke India untuk mendapatkan anak menggunakan kaedah ini memandangkan ia dikatakan jauh lebih murah berbanding di negara asal mereka. Adakah kaedah ini dibenarkan oleh undang-undang tempatan?

Perniagaan "menyewa" seorang wanita untuk dijadikan sebagai ibu tumpangan sangat popular di India sehingga kerajaan telah menganggap ianya perkara yang serius. Setelah penelitian yang dibuat, kerajaan telah mula mengharamkannya pada tahun 2015. Namun, terdapat beberapa pengecualian bagi pengharaman ini.

Antara syarat yang diperkenalkan adalah hanya ibu bapa pasangan rakyat tempatan sahaja yang dibenarkan melakukannya. Walau bagaimanapun, masih terdapat ramai pasangan luar negara yang masih menggunakan khidmat ini memandangkan mereka berkemampuan untuk membayar.

Bagi rakyat India sendiri, mereka hanya dibenarkan menggunakan kaedah ibu tumpangan ini sekiranya hanya salah seorang pasangan disahkan mandul oleh doktor. Selain itu pasangan tersebut mestilah sudah berkahwin sekurang-kurangnya 5 tahun, barulah mereka dibenarkan menggunakan kaedah ini.

Antara syarat lain adalah seseorang wanita hanya dibenarkan menjadi ibu tumpangan satu kali sahaja seumur hidup dan mestilah mempunyai hubungan rapat dengan pasangan yang mahukan anak tersebut. Ibu atau bapa solo atau pasangan daripada golongan homoseksual dilarang keras mendapatkan anak melalui kaedah ini.

Benar, kerjaya sebagai ibu tumpangan sememangnya diharamkan secara komersial. Namun, ianya masih terus popular di pasaran gelap kerana permintaan banyak daripada pasangan dari luar negara yang mampu membayar. Dianggarkan pasaran gelap untuk ibu tumpangan di India ini menjana sekitar $1 bilion setahun!

Wanita yang sukarela menjadi ibu tumpangan pula menganggap ianya sebagai sebuah kerjaya yang menguntungkan, terutamanya bagi wanita yang berpendapatan rendah dan miskin. Secara purata, seseorang wanita yang menjadi ibu tumpangan akan dibayar 200,000 rupee.

Jumlah ini jika ditukarkan ke matawang Ringgit Malaysia adalah sekitar RM11 ribu. Mungkin jumlahnya tidak begitu banyak, namun jika dibandingkan dengan gaji seorang pemandu teksi 8,000 rupee sebulan atau operator kilang sekitar 6,000 sebulan ianya cukup banyak.

Namun, disebabkan kegiatan ini dilakukan melalui pasaran gelap, sebahagian besar ibu tumpangan ini telah didiskriminasi, dieksploit dan diletakkan dalam keadaan kurang selesa sehinggalah anak dalam kandungan dilahirkan. Para wanita yang bersetuju untuk tujuan ini akan ditempatkan di sebuah asrama atau dewan khas sehinggalah mereka bersalin.

Bagi pihak agensi yang menjalankan kegiatan ini pula, mereka menerima bayaran yang lebih lumayan daripada pelanggan mereka, dikhabarkan 2 kali ganda daripada bayaran yang diterima oleh ibu tumpangan.

Kemiskinan dan kekurangan pendidikan menyebabkan ramai wanita menjadi ibu tumpangan berulang-ulang kali untuk kewangan ini dan kesihatan mereka mulai merosot kerana mereka secara efektif menjadi "mesin membuat bayi" tahun demi tahun.

Wanita yang menjadi ibu tumpangan ini juga tidak mendapat layanan dan sokongan yang mereka perlukan untuk diri mereka dan keluarga semasa proses mengandung yang penuh emosi ini. Selama tempoih 9 bulan ini, mereka juga hanya dibenarkan untuk menerima lawatan 1 kali sahaja sebulan daripada ahli keluarga mereka.

Bagi wanita yang menjadi ibu tumpangan ini juga, sebenarnya bukan mudah bagi mereka untuk menyerahkan bayi yang dikandung selama 9 bulan itu kepada "pelanggan" mereka. Dalam tempoh itu, selalunya sudah terbina ikatan kasih sayang si ibu dan anak yang masih di dalam perut.

Doktor yang membuat prosedur bersalin juga biasanya tidak akan membenarkan bayi yang dilahirkan itu ditatap oleh ibunya kerana khuatir akan menimbulkan perasaan sayang. Akibatnya, ada wanita yang menjadi ibu tumpangan ini akhirnya stress dan tertekan selama berbulan lamanya umpama kehilangan anak sendiri.

Kebiasaannya, ibu tumpangan ini juga tidak akan diperkenalkan langsung dengan pelanggan mereka untuk mengelakkan masalah dikemudian hari. Maka, agensi yang melakukan perniagaan inilah yang akan menjadi orang tengah yang menguruskan semuanya.

Alang-alang membicarakan tentang ibu tumpangan, ada baiknya juga kami kongsikan fatwa berkaitan penggunaan ibu tumpangan ini bagi sepasang suami isteri yang mahu mendapatkan zuriat.

Mengikut laman Mufti Wilayah Persekutuan, hukum penggunaan ibu tumpangan ini adalah HARAM, jelas daripada perbincangan jumhur ulama' dikalangan mu'asirin. Sekiranya anda ingin membaca penjelasan lanjut mengenai perkara ini, kami sarankan anda rujuk pada laman rasmi Mufti WP sendiri.


6 Negara Asia Tenggara Paling Ramai Pemegang Ijazah Sarjana Muda

Pendidikan merupakan salah satu elemen paling utama yang sangat dititikberatkan, dalam usaha membangunkan sebuah negara yang kompetetif.

Ini kerana dari awal sejarah tamadun manusia direkodkan, sudah jelas wujud hubungan ketara di antara kemampuan pendidikan sesebuah masyarakat dengan impak atau sumbangannya kepada dunia.

Kini pendidikan sudah menjadi sebuah sistem ukuran tahap sosial kemasyarakatan dan industri besar - yang adakalanya dikritik terlalu bermotifkan keuntungan; setiap tahun melahirkan ramai graduan bagi memenuhi permintaan tenaga kerja yang ada.

Kelulusan ijazah sarjana muda kini menjadi de facto standard tahap pencapaian seseorang dalam pendidikan; persoalannya - negara Asia Tenggara manakah paling ramai pemegang kelulusan ini dan benarkah nisbah yang tinggi turut sama mencerminkan kemampuan ekonomi?

Tahukah anda berapakah peratusan pemegang kelulusan sekurang-kurangnya ijazah sarjana muda di negara kita?

Di seluruh dunia, dianggarkan ada kira-kira 6.5 ke 6.7% individu memegang taraf pendidikan tersebut di kalangan individu berusia 25 ke 65 tahun, mempunyai status pendidikan tertiari melebihi 4 tahun.

Kanada mendahului negara-negara lain dengan anggaran 56.27% penduduk mereka mempunyai sekurang-kurangnya ijazah sarjana muda. Di kalangan negara Asia pula, Jepun mendahului dengan 50.5%, menempatkan penduduk mereka dalam kelompok antara paling tinggi tahap pendidikan.

Korea Selatan duduk ditempat kedua dalam senarai negara Asia dengan 46.86% penduduk mereka bergelar pemegang ijazah sarjana muda.

Kebanyakan negara maju mempunyai anggaran penduduk dengan kelulusan tahap tersebut yang agak tinggi, melebihi 40% dengan beberapa negara lain seperti Luxembourg, Amerika Syarikat, Finland, Norway dan Australia turut berada dalam kelompok serupa.

Tak dapat dinafikan sistem pendidikan negara kita berjaya dalam memastikan status pendidikan di kalangan orang ramai, mempunyai peratusan yang agak tinggi di kalangan kenaikan pelajar dari peringkat rendah ke peringkat menengah pada kadar 87.19%.

Namun jika dibandingkan dengan negara seperti Finland dan Korea Selatan yang mempunyai kadar 99.6% dalam statistik sama, kita masih ketinggalan seterusnya merendahkan peluang untuk kita meningkatkan jumlah individu pemegang sarjana muda.

Di kalangan rakyat kita, hanya 16.4% individu mempunyai kelulusan ijazah sarjana muda, lebih tinggi berbanding purata dunia iaitu 6.5%-6.7% namun jauh lebih rendah berbanding sasaran 40% yang seringkali berjaya dicapai majoriti negara maju.

Jika statistik ini dikategorikan mengikut jantina pula, 12.31% warga wanita di negara kita mempunyai sekurang-kurangnya kelulusan ijazah sarjana muda sementara 10.35% warga lelaki memiliki tahap pendidikan sama.

Apa yang agak menggusarkan, sebanyak 8.8% warganegara kita berusia 25 tahun ke atas langsung tidak mempunyai sebarang bentuk pendidikan walaupun pendidikan peringkat rendah. Kami yakin sekiranya kelemahan ini dapat diatasi, peratusan pemegang ijazah sarjana muda di negara kita boleh diperbaiki.

Buat masa sekarang, kita masih jauh terkebelakang berbanding negara maju lain.

Sengaja kami tidak menyentuh berkenaan jiran terdekat kita iaitu Singapura setakat ini. Singapura sebenarnya juga jauh meninggalkan kita dalam aspek pendidikan khasnya melibatkan status pencapaian pendidikan.

73.52% penduduk mereka berjaya menghabiskan sekurang-kurangnya pendidikan menengah berbanding kita yang berada pada paras 58.07%, menyumbang kepada penyertaan jumlah individu ke dalam pendidikan tertiari yang lebih besar peratusannya.

Lebih 46.7% penduduk Singapura memiliki pendidikan tertiari sekurang-kurangnya sijil atau diploma dan daripada jumlah ini, 31.6% warga Singapura merupakan pemegang kelulusan sarjana muda yang telah mengikuti kursus selama 4 tahun.

Dengan menjadikan sasaran 40% sebagai penanda aras, kebanyakan negara Asia Tenggara masih belum mencapai tahap ini.

Indonesia merupakan negara paling rendah di kalangan negara-negara ASEAN dengan 9%, dipercayai disebabkan masalah ketiadaan insentif untuk mereka menyambung pengajian dek ketiadaan peluang pekerjaan yang sesuai.

Thailand berada pada tahap 14.81%, Filipina 16.02% dan Brunei 11.11%. Jika ditukar data ini dalam bentuk jadual, kita akan dapat melihat kaitan ketara antara status taraf pendidikan dan pembangunan ekonomi.

Apa yang sangat jelas, Singapura jauh ke depan meninggalkan negara Asia Tenggara lain.

Banyak pihak mengkritik sistem pendidikan yang didakwa sudah menjadi satu bentuk perniagaan bermotifkan keuntungan.

Ini ada benarnya dengan lambakan insititusi pengajian tinggi yang pernah tumbuh bak cendawan di negara kita, sehingga ada insitusi mengabaikan kualiti graduan yang dilatih.

Namun dalam satu perspektif lain - untuk melahirkan graduan perlulah wujud pembukaan pusat latihan yang mencukupi.

Kita tidak mahu berlakunya masalah keciciran di kalangan pelajar yang tamat pengajian menengah, gagal menyambung pengajian ke tahap tertiari hanya disebabkan masalah tiada tempat untuk mereka.

Dalam masa yang sama kita juga tidak mahu graduan 'separa masak' dihasilkan oleh institusi yang bermotifkan wang ringgit, meluluskan saja graduan kerana insititusi tidak mahu menanggung kos graduan mengulang subjek yang sepatutnya gagal.

Apa yang cuba dibentangkan di sini bukanlah solusi kepada masalah ini, tetapi kami cuba menunjukkan terdapatnya hubungkait besar di antara peratusan pemegang ijazah sarjana muda dengan taraf ekonomi sesebuah negara itu.

Untuk sebilangan individu yang sering memperlekehkan sistem pendidikan kita dengan bermacam kritikan, anda perlu sedar telah terbukti semakin tinggi tahap pendidikan sesebuah negara - akan semakin baik dan berkembanglah masyarakat di dalamnya.

Kita sendiri sebagai sebuah masyarakat agak ketinggalan, jadi mengapakah kita sering merasakan kita sepatutnya layak diangkat lebih tinggi - sedangkan kita memang sudah duduk di mana kita sepatutnya ada.


Remaja Ini Bakal Cuci Sungai Malaysia Ditaja Coldplay - Boyan Slat

Sejak 25 Mac lalu, kumpulan muzik antarabangsa, Coldplay, telah mengumumkan secara rasmi di media sosial mereka untuk menaja sebuah jentera yang mampu membersihkan sisa sampah di sungai-sungai yang tercemar di Malaysia.

Sebenarnya, Coldplay telah lama menjadi penyokong inisiatif hijau dan kini sedang berusaha untuk menghentikan sampah daripada memasuki lautan melalui sungai-sungai yang tercemar. Kerja pembersihan ini dilakukan menggunakan Interceptor 005, sebuah mesin yang dibina oleh organisasi Belanda iaitu The Ocean Cleanup.

Ini merupakan kali kedua Malaysia menerima jentera seumpama ini. Jentera ini dijangka akan membersihkan sampah terutamanya plastik sebanyak 100 tan sehari. Namun, tahukah anda bahawa jentera hebat ini sebenarnya dicipta oleh seorang remaja? Berikut adalah kisah bagaimana dia melakukannya.

Semuanya bermula apabila seorang remaja berusia 16 tahun, Boyan Slat, melakukan selam skuba di Greece dan terkejut melihat lebih banyak plastik berbanding ikan.

Setelah mengkaji mengenai pencemaran plastik dengan mendalam, Boyan hairan kerana tiada sebarang usaha serius dilakukan untuk mengatasi masalah ini.

Persoalan ini sering bermain di mindanya dan Boyan menggunakan projek sains sekolahnya untuk lebih memahami masalah ini dan mengkaji mengapa pembersihan lautan sering dianggap mustahil.

Ternyata membersihkan sampah dari laut dengan menggunakan kapal dan jaring akan memakan waktu yang sangat lama dan menelan belanja yang amat besar. Malah, ia juga berbahaya bagi hidupan laut dan akan mengakibatkan pencemaran lain seperti pelepasan karbon (asap enjin kapal).

Terdapat lima zon utama pengumpulan sisa plastik di dunia di mana ia terbentuk melalui arus lautan yang membawanya. Zon pengumpulan sisa plastik ini dikenali sebagai “garbage patches.”

Sebahagian besar sisa plastik di lautan tidak akan hilang dengan sendirinya tetapi perlahan-lahan terpecah menjadi mikroplastik. Setelah setahun bereksperimen dengan idea dan ujian ringkas, Boyan mengemukakan idea untuk membangunkan sistem penumpuan pasif.

Dia mahu menggunakan arus laut sebagai kelebihannya dan membiarkan alam semula jadi melakukan tugasnya dengan cekap. Daripada membazirkan tenaga, masa dan sumber untuk keluar mencari sisa plastik, arus laut membolehkan sisa itu datang dengan sendirinya.

Setelah tamat sekolah menengah, Boyan Slat telah dijemput untuk membentangkan ideanya di persidangan TEDx pada tahun 2012. Namun, ideanya kurang mendapat sambutan.

Boyan kemudian melanjutkan pelajaran dalam bidang Kejuruteraan Aeroangkasa di TU Delft (Universiti Teknologi Delft) di Belanda tetapi masih mengusahakan minatnya membersihkan sisa plastik pada masa yang sama.

Setelah enam bulan, Boyan memutuskan untuk berhenti belajar dan mengasaskan organisasi The Ocean Cleanup menggunakan wang simpanannya sebanyak 300 euro (RM 1460) sebagai modal permulaan.

Nasib Boyan tiba-tiba berubah pada satu malam sekitar Mac 2013 apabila video pembentangan ideanya di persidangan TEDx telah dimainkan beberapa laman web berita. Ini menyebabkan ideanya itu menjadi viral.

Beberapa hari kemudian, The Ocean Cleanup telah berjaya merekrut pasukan awal dan mengumpulkan dana sebanyak USD 90,000 (RM 370,000) menggunakan kaedah crowdfunding. Maka, bermulalah projek The Ocean Cleanup yang bertujuan untuk membangun dan mengusahakan sistem pembersihan sisa sampah di lautan.

Selain membersihkan sisa sampah sedia ada di lautan, The Ocean Cleanup juga berusaha untuk menyekat punca utama pencemaran iaitu sisa sampah yang dibuang ke dalam sungai. Melalui sungai, sisa sampah ini kemudiannya akan menuju ke laut.

The Ocean Cleanup muncul dengan jawapan tepat untuk masalah ini dengan membangunkan The Interceptor, sebuah jentera yang mampu mengumpul sisa plastik daripada memasuki lautan dunia.

The Interceptor beroperasi menggunakan 100% tenaga suria dan mampu mengekstrak plastik secara automatik. Jentera ini juga mampu beroperasi di kebanyakan sungai paling tercemar di dunia.

The Ocean Cleanup bekerjasama dengan pemimpin kerajaan, individu dan korporat swasta dengan tujuan untuk membersihkan 1,000 sungai yang paling tercemar di seluruh dunia menggunakan The Interceptor dalam masa lima tahun selepas dilancarkan.

Jentera ini akan ditempatkan di kawasan strategik iaitu sungai yang mengalami masalah pencemaran yang teruk. Sampah yang dibawa arus sungai akan dihalang oleh penyekat The Interceptor. Sementara air melalui melepasinya, sampah pula akan ditahan dan dibawa masuk ke atas jentera menggunakan tali sawat.

Jentera utama akan menyebarkan sisa plastik secara automatik ke dalam enam bekas pengumpulan sampah. Dengan menggunakan sensor, bekas sampah diisi sama rata sehingga mencapai kapasiti maksimum. Jentera ini mampu mengumpul sehingga 50,000 kg sampah sehari.

The Interceptor dapat menyimpan sehingga 50 tan metrik sampah sebelum ia perlu dikosongkan. Apabila sampah hampir penuh, jentera ini akan menghantar pesanan teks kepada operator terlibat untuk datang dan mengumpulkan sampah.

Operator perlu mengosongkan sampah dari tong-tong The Interceptor di tepi sungai dan memasang semula tong-tong ini apabila selesai. Sampah kemudian akan dibawa ke pusat kitar semula tempatan untuk diproses.

Diharapkan agar program yang baik ini berjalan dengan lancar. Jika penghibur dan remaja dari luar negara prihatin dengan keadaan sungai kita, rakyat Malaysia seharusnya lebih peka mengenai isu ini dan memainkan peranan yang sewajarnya demi menjaga alam sekitar.


Tangkap dan Bedah: Sejarah Hitam Program Perancangan Keluarga di Peru

Setiap pasangan suami isteri haruslah mempunyai perancangan keluarga demi memastikan kestabilan ekonomi keluarga dan anak-anak tidak terabai. Benar, anak-anak membawa rezeki yang tidak disangka-sangka kepada keluarga, namun memastikan mereka mendapat kasih sayang secukupnya dan tidak terabai jauh lebih penting.

Program perancangan keluarga adalah hak ekslusif pasangan suami isteri. Namun, ia perlulah mengambil kira keadaan ekonomi, kesihatan si ibu dan emosi si ibu. Antara cadangan yang boleh dilakukan adalah mendapatkan pandangan daripada doktor terlebih dahulu.

Apabila membicarakan mengenai perancangan keluarga, kita tidak dapat lari daripada memperkatakan mengenai polisi kerajaan China yang membenarkan sepasang suami isteri mempunyai hanya seorang anak sahaja. Langkah ini diambil disebabkan populasi negara tersebut yang sudah terlalu padat dan dikhuatiri akan kekurangan sumber untuk penduduknya.

Namun, mungkin ramai yang tidak tahu tidak lama dahulu, negara Peru yang ketika itu dibawah pemerintahan diktator Alberto Fujimori telah memperkenalkan program perancangan keluarga juga, namun dilakukan secara paksa terutamanya kepada rakyatnya yang miskin.

Regim diktator Peru, Alberto Fujimori dipercayai telah "memandulkan" secara paksa 272,028 orang rakyatnya antara tahun 1996 dan 2001. Kebanyakan daripada mangsanya adalah wanita orang Asli dari kawasan miskin, luar bandar dan sebahagian besarnya adalah tanpa persetujuan mereka.

Proses memandulkan ini adalah sebahagian daripada polisi perancangan keluarga Alberto Fujimori yang kononnya didakwa kononnya bertujuan memberi wanita "kuasa" yang diperlukan bagi mereka untuk membuat keputusan mengenai kehidupan mereka.

Tetapi pada hakikatnya, seperti yang didedahkan dalam dokumen kerajaan yang diterbitkan oleh pejabat hak asasi manusia Peru pada tahun 2002, regim tersebut melihat pengawalan kadar kelahiran sebagai cara untuk memerangi "kekurangan sumber daya" dan "kemerosotan ekonomi".

Ini adalah eufemisme atau bahasa kiasan untuk apa yang disebut oleh Alberto Fujimori dan pemimpin terdahulu Peru sebagai "masalah India" - kadar kelahiran yang lebih tinggi di kalangan orang Asli daripada orang Peru keturunan Eropah. Dan kerana wanita Asli keturunan Quechua memiliki kadar kemiskinan tertinggi di Peru, mereka adalah sasaran utama kerajaan untuk polisi secara paksaan ini.

Apabila mendapatkan konsultasi mengenai kaedah perancangan keluarga, wanita daripada suku orang Asli ini biasanya akan "ditawarkan" untuk kaedah perancangan keluarga "ligasi tuba", iaitu jenis kontrasepsi kekal yang juga dikenal sebagai sterilisasi wanita.

Program yang dilancarkan pada tahun 1996 ini berpendapat bahawa kadar kelahiran yang lebih rendah akan menurunkan kadar kemiskinan dan pada mulanya mendapat banyak pujian daripada rakyat Peru sendiri. Namun, tidak lama kemudian semakin banyak wanita mengadu disterilkan tanpa persetujuan mereka.

Salah seorang wanita yang menjadi mangsa program ini adalah Sabina Huillca yang kini sudah berusia 46 tahun. Dua puluh tahun yang lalu dia menanam kentang dan jagung dan membesarkan anak-anaknya di Huayllacocha, sebuah kampung di Andes, 4 jam perjalanan dengan kereta dari ibu kota wilayah Cuzco.

Tetapi dia memberitahu bahawa hidupnya berubah selamanya dalam satu hari akibat satu kejadian pada tahun 1996. Seorang doktor mencadangkannya yang sedang hamil pada waktu itu mengunjungi klinik kesihatan di bandar Izcuchaca. Kisah malangnya bermula sebaik sahaja selamat melahirkan anak.

Seorang jururawat wanita telah mengikat tangan dan kakinya pada tempat pengusung (stretcher). Dalam keadaan lemah itu, dia meminta kepada jururawat tersebut untuk membawa anak yang baru dilahirkan itu kepadanya. Namun, sebaliknya yang berlaku apabila dia diberikan bius sehingga tidak sedarkan diri.

Apabila sedar, Sabina Huillca mendapati bahawa seorang doktor sedang menjahit bahagian perutnya. Dia mula menjerit sekuatnya, bukan kerana sakit semata-mata tetapi kerana sedar bahawa dirinya baru sahaja disteril tanpa kerelaanya. Ini bermakna wanita malang ini tidak lagi berpeluang mengandung dan mempunyai anak lagi.

Pengalaman hitam yang dialaminya ini adalah salah satu kisah sahaja daripada ribuan lagi wanita yang mengalami nasib yang sama. Malangnya, tiada apa yang boleh dilakukan. Lebih malang, ada yang turut mati dalam proses pensterilan ini dan tidak mendapat pembelaan sewajarnya.

Apabila kes pemandulan secara paksa ini semakin banyak berlaku, rakyatnya mula tampil untuk mendedahkan kekejaman yang dilakukan oleh kerajaan. Mangsa dan keluarga mangsa pensterilan secara paksa mula mencari jalan keluar melalui undang-undang pada tahun 1998, dua tahun sebelum kejatuhan regim Fujimori.

Keluarga María Mamérita Mestanza - yang disterilkan secara paksa dan mengalami komplikasi kesihatan dan meninggal dunia pada 5 April 1998 - mengajukan tuntutan kepada pejabat pendakwa kebangsaan terhadap ketua pusat kesihatan yang melakukan ligasi tubal kepadanya. Tetapi dua kali hakim memutuskan bahawa tidak ada alasan yang cukup untuk menghukum doktor tersebut.

Menjelang Januari 2014, Kementerian Awam Peru membuka kertas siasatan tuduhan terhadap doktor kerana kematian María Mamérita Mestanza. Tetapi ia menutup kembali 2000 kes lain, dengan mengatakan bahawa tidak ada bukti yang cukup untuk mendakwa Fujimori bertanggungjawab.

Selama bertahun-tahun, kira-kira 2000 kes pensterilan paksa dibicakarakan. Kadang-kadang, pihak berkuasa akan membuka siasatan terhadap beberapa pegawai berpangkat rendah yang dituduh mengambil bahagian dalam program perancangan keluarga ini, hanya untuk menutupnya kembali kerana maklumat tidak mencukupi.

Sebagai tambahan kepada keterangan dari mangsa sendiri, pihak pendakwa mengemukakan bukti bahawa Fujimori dan menteri kesihatannya menetapkan kuota pensterilan tahunan. Sebagai contoh, pada tahun 1997, pemerintah Fujimori merancang untuk mensterilkan 150,000 orang, kata pendakwa, tanpa mengira keadaan kesihatan atau persetujuan mereka.

Namun, usaha menuntut keadilan ini tidak mudah. Bekas Presiden Fujimori dan orang-orangnya mempunyai hubungan dengan orang kuat dalam politik. Walaupun ada usaha untuk menghukum mereka atas kejahatan sewaktu pemerintahan mereka dahulu, mereka sudah banyak kali terlepas daripada keadilan.


Berapa Lama Diperlukan Untuk Sampah Harian Terurai Sepenuhnya?

Dari sudut pandang kesinambungan kehidupan, adalah penting untuk kita mengetahui berapa lamakah masa diperlukan bagi sesuatu sampah itu untuk terurai dan tidak menjadi sebahagian daripada pencemaran alam.

Dengan maklumat ini, kita mampu memfokuskan usaha untuk mengurangkan penggunaan produk yang memerlukan masa lama untuk hancur sepenuhnya.

Mari kita lihat kajian mengenai beberapa sampah popular yang sering ditemui di tapak pelupusan sampah dan tempoh yang diambil bahan itu untuk terurai.

Produk plastik adalah sesuatu yang sangat banyak digunakan dalam kehidupan moden hari ini. Menurut kajian Pasific Institute, kita menggunakan kira-kira 17 juta tong minyak hanya untuk menghasilkan botol air plastik pada tahun 2006.

Sisa plastik adalah salah satu bahan yang mengambil masa sangat lama untuk mengurai. Biasanya, produk seperti beg atau botol air plastik yang kita gunakan dalam kehidupan seharian mengambil masa selama 450 tahun atau lebih untuk terurai di tapak pelupusan sampah.

Jika sisa plastik itu tertanam dalam tanah, ia boleh mengambil masa sehingga 1000 tahun untuk terurai sepenuhnya.

Di Amerika Syarikat sahaja, kira-kira 20 bilion keping bersamaan 3.3 juta tan lampin pakai buang telah dibuang sepanjang tahun 2018. Lampin pakai buang ini mengambil masa sekurang-kurangnya 250 hingga 500 tahun untuk terurai di tapak pelupusan sampah.

Ini menunjukkan betapa pentingnya program perkhidmatan kitar semula bagi produk penyerapan seperti lampin pakai buang atau tuala wanita.

Kira-kira sebanyak 42.7 bilion tin aluminium dikitar semula di Amerika pada tahun 2019. Ini bermakna sebanyak 81,000 tin aluminium dikitar semula setiap minit.

Pada masa yang sama juga, sebanyak 10.6 bilion tan tin aluminium yang terbuang di tapak pelupusan sampah dan tidak dikitar semula.

Jumlah itu cukup besar dan jika dikitar semula mampu menghasilkan empat kali ganda jumlah pesawat komersial yang berada di Amerika. Tin aluminium memerlukan masa 80-100 tahun untuk terurai sepenuhnya.

Kaca adalah bahan yang sangat mudah dikitar semula kerana ia diperbuat daripada pasir. Hanya dengan memecahkan dan mencairkannya, kita dapat menghasilkan kaca baru.

Apa yang mengejutkan ialah jika kaca dibuang di tapak pelupusan sampah, ia memerlukan masa sejuta tahun untuk terurai. Beberapa sumber mengatakan bahawa kaca tidak akan terurai sama sekali.

Kertas merupakan unsur terbesar dalam sisa pepejal perbandaran Amerika. Biasanya, kertas memerlukan masa dua hingga enam minggu untuk terurai sepenuhnya. Namun, ia boleh mengambil masa sehingga 10 tahun bergantung pada tahap kelembapan tapak pelupusan sampah.

Mengitar semula sisa kertas dapat menjimatkan banyak ruang tapak pelupusan sampah. Pada masa yang sama juga menjimatkan tenaga dan bahan mentah yang digunakan untuk menghasilkan kertas yang tidak boleh dikitar semula.

Makanan merupakan bahan buangan kedua terbesar di tapak pelupusan sampah Amerika. Masa yang diambil untuk proses penguraian bergantung pada jenis makanan.

Mengikut persekitaran yang betul, kulit limau mengambil masa selama enam bulan sementara bahagian dalam epal mengambil masa sekitar dua bulan. Kulit pisang pula memerlukan masa dua hingga 10 hari untuk terurai sepenuhnya.

Mengitar semula sisa makanan dengan menjadikannya sebagai baja kompos adalah cara yang baik untuk menjimatkan ruang di tapak pelupusan sampah.

Beberapa sumber berbeza mempunyai maklumat berbeza mengenai masa yang diperlukan bagi sesuatu sisa untuk terurai. Berikut adalah anggaran masa yang popular bagi sisa untuk terurai.

Peningkatan jumlah sampah perlu menjadi perhatian utama manusia bagi memelihara alam sekitar. Cara terbaik untuk mengatasi masalah ini dengan mengelak dari menggunakan produk yang menghasilkan sisa buangan yang memakan masa lebih daripada satu tahun untuk terurai di tapak pelupusan sampah.

Setiap isi rumah dan organisasi juga harus mempunyai rancangan proaktif untuk mengitar semula dan mengelak lebih banyak bahan dibuang ke tapak pelupusan sampah.


Menyelami Bagaimana Minda Seorang Psikopat Berfikir

Seorang psikopat sering kali dilihat dan dianggap sebagai pembunuh atau seseorang yang mahu mencederakan orang lain. Tanggapan sebegini tentang seorang psikopat biasanya ditonjolkan melalui televisyen, filem dan buku. Sebenarnya, tanggapan ini tidaklah semuanya benar.

Dianggarkan sekitar 1 daripada 100 orang memenuhi kriteria klinikal sebagai seorang psikopat. Walaupun statistik menunjukkan seramai satu perempat daripada banduan lelaki di penjara merupakan seorang psikopat, ramai lagi yang masih di luar sana. Jika benarlah seorang psikopat itu ganas dan gemar membunuh, pasti kadar kematian akan melonjak naik.

Sebenarnya, ramai psikopat atau sosiopat menjalani kehidupan biasa tanpa kita disedari. Bahkan, mereka mempunyai kelebihan berbanding orang lain dalam mencapai kejayaan di bidang profesion yang diceburi. Tidak hairanlah mengapa 1 daripada 5 pemimpin dunia perniagaan mempunyai ciri-ciri seorang psikopat.

Menurut kajian yang dijalankan oleh University of Wisconsin-Madison pada 2017, psikopat mempunyai kurang hubungan di kawasan otak yang mengawal ketakutan, kegelisahan, empati dan sentimen.

Beberapa orang psikopat telah menjelaskan sendiri bagaimana mereka menjalani kehidupan seharian. Mereka menjawab soalan yang diajukan di Reddit bagi membetulkan persepsi masyarakat yang memperolehi maklumat sensasi melalui media.

Orang selalu berasa marah dengan pendapat saya. Untuk satu masa yang lama, saya beranggapan bahawa orang yang menangis itu sebenarnya terlalu dramatik dan pelik. Ketika ahli keluarga terdekat meninggal dunia, saya tidak merasakan apa-apa dan pada waktu itulah saya mula mempersoalkan diri sendiri.

Media ada kalanya menggambarkan orang seperti saya sebagai individu yang suka membunuh tanpa rasa bersalah atau menyesal. Namun, saya tidak pernah merasakan perlunya untuk mencederakan sesiapapun. Mungkin saya pernah mencubanya sewaktu kecil untuk mengetahui adakah saya mempunyai rasa bersalah tetapi soalan itu sudahpun terjawab.

Salah satu kesan mempunyai perasaan seperti ini dalam hidup mereka adalah mereka tidak akan memiliki atau menyukai haiwan peliharaan. Seorang psikopat cenderung untuk mengabaikan haiwan peliharaannya kerana tidak mempunyai rasa peduli yang cukup untuk menjaga haiwan supaya kekal hidup dan sihat.

Saya rasa saya mempunyai pendapat yang sangat baik dalam topik kontroversi seperti isu pengguguran bayi, agama dan politik tetapi biasanya pendapat saya akan membuatkan orang marah. Selain itu, saya melihat setiap kehilangan atau kerugian itu sebagai satu kelegaan.

Ada juga psikopat yang menggambarkan bahawa sifat pentingkan diri, kurang motivasi dan tidak serasi dengan orang lain menyekat diri mereka daripada menjadi pembunuh psikopat seperti yang digambarkan dalam filem atau TV. Menurutnya:

Media sering mensensasikan keadaan sehingga setiap psikopat itu digambarkan sebagai seorang pembunuh. Saya bukanlah pembunuh walaupun ada kalanya terfikir bahawa membunuh adalah salah satu pilihan bagi menyelesaikan masalah tertentu.

Walaupun ada psikopat tahu bahawa membunuh diri atau orang lain merupakan jalan penyelesaian terbaik tetapi ia tidaklah semudah itu. Pemikiran itu hanya dirancang dalam otak dan biasanya sukar dilaksanakan.

Hari demi hari, golongan psikopat juga mendapati mereka harus meniru orang-orang yang ada di sekeliling mereka. Mereka terpaksa berinteraksi dengan keluarga dan rakan-rakan jadi mereka akan meniru apa yang dirasakan "normal" oleh orang lain supaya dapat menyesuaikan diri.

Sebilangan kecil golongan psikopat pula menyatakan bahawa mereka tidak merahsiakan perasaan mereka daripada orang lain. Seorang individu psikopat menyatakan bahawa kebanyakan rakan dan ahli keluarganya tahu tentang kecelaruan yang dihadapinya.

Dia memberitahunya sendiri agar mereka lebih bersedia sebelum perasan ada sesuatu yang tidak kena dengan dirinya. Ini kerana dia ingin membuang mitos bahawa seorang psikopat menganggap kehidupan ini satu permainan dan mereka akan memanipulasi semua orang dan keadaan.

Namun, dia tidak menafikan bahawa dia boleh menjadi sangat manipulatif kerana tidak mempunyai emosi seperti orang lain dan tahu bagaimana menggunakan emosi terhadap seseorang bagi mendapatkan apa yang dikehendakinya.

Ini tidak bermaksud saya melakukannya sepanjang masa dan hanya cuba melakukannya ketika perlu sahaja. Saya juga sedar kekurangan emosi ini boleh menghalang saya daripada rapat dengan keluarga dan rakan.

Berikut adalah luahan dari beberapa orang psikopat yang ingin berkongsikan apa yang mereka lalui:

Hidup dengan memakai "topeng" ini sangat memenatkan. Diri sebenar anda terkurung sementara personaliti lain hidup. Namun, topeng ini sangat penting untuk anda terus menyesuaikan diri dengan dunia luar.

Saya sangat pandai berpura-pura menjadi seorang ekstrovert walaupun pada realitinya saya tidak peduli dengan interaksi sosial melainkan ia memberikan keuntungan. Saya akan bercakap apa yang orang MAHU dengar, bukannya apa yang mereka PERLU tahu.

Saya tidak mempunyai kebolehan untuk merasai perasaan orang lain. Namun, saya boleh meniru seolah-olah saya memahami mereka.


6 Sisi Gelap Bergelar Penjawat Awam di Malaysia

Sehingga ke hari ini, peluang untuk mendapatkan jawatan sebagai seorang penjawat awam di mana-mana agensi atau kementerian yang ada dilihat sebagai satu prospek kerjaya yang stabil.

Berbeza dengan pekerjaan dalam sektor swasta yang lebih tinggi risiko kehilangan kerja akibat bermacam faktor khasnya keadaan ekonomi yang tidak menentu, dapat bergelar penjawat awam memang membantu kestabilan dalam situasi sedemikian rupa.

Bagaimanapun, bukan semua yang anda nampak baik sebagai penjawat awam benar-benar menceritakan sepenuhnya apa yang berlaku. Realitinya, wujud banyak kekangan berbeza akan hadir kepada anda sekiranya anda memilih untuk menjadi penjawat awam.

Bagi mereka yang bekerja dalam sektor swasta, tempoh penilaian tahunan merupakan detik di mana anda mempunyai peluang untuk menaikkan gaji anda, berdasarkan kepada prestasi anda sebelum itu.

Tidak menghairankan untuk pekerja swasta mendapat kenaikan gaji tahunan setinggi 10% ke 20%, ada kalanya lebih. Situasi ini tidak berlaku di pejabat awam kerana kenaikan gaji tahunan berlaku mengikut jadual yang sudah ditetapkan, bergantung kepada gred anda.

Di sektor swasta anda berpeluang untuk dapat kenaikan tinggi namun risikonya anda juga mungkin tiada kenaikan gaji tahunan langsung. Di sektor awam pula, kenaikan anda tetap tetapi kenaikan itu pasti ada.

Di kalangan penjawat awam, berlegar satu istilah yang cukup popular beberapa tahun dahulu iaitu 'gaji mati' atau dalam terma rasminya - gaji maksimum.

'Gaji mati' menandakan seseorang penjawat awam itu sudah mencapai siling gaji berdasarkan gred dan perjawatannya, tanpa ada peluang untuk mendapat kenaikan.

Situasi ini dahulu menjadi antara kebimbangan utama penjawat awam, sehinggalah kerajaan mengumumkan dasar baru tahun 2016, memberikan kenaikan automatik kenaikan gaji tahunan 3% kepada semua penjawat awam yang telah mencapai 'gaji mati' mereka.

Untuk keluar daripada kemelut ini atau meningkatkan gaji secara lebih besar, penjawat awam boleh melanjutkan pelajaran atau naik pangkat dengan cuba mengisi kekosongan jawatan yang ada - namun jumlah kekosongan yang ada biasanya terhad, berbanding calon yang ramai.

Jadi ada di kalangan penjawat awam terpaksa berpuas hati dengan 3% kenaikan gaji tahunan sepanjang karier mereka.

Sekiranya anda diberi peluang melawat ke pejabat-pejabat kementerian yang gah di WP Putrajaya, pasti anda akan mempunyai persepsi bahawa pejabat di dalamnya cantik-cantik.

Taklah, luarannya saja cantik - dalamannya sebenarnya biasa saja. Jika dibandingkan dengan pejabat syarikat swasta yang mampu memperkenalkan konsep dan rekaan menggunakan dekor unik serta memberikan inspirasi kepada pekerja di dalamnya; pejabat kerajaan sangat-sangat praktikal dari segi hiasannya.

Ini bukanlah satu kritikan; sebaliknya sekiranya anda sudah biasa dengan kemudahan dan fasiliti di kompleks swasta yang kelihatan mewah dan korporat - bertugas di pejabat awam tidak akan memberikan anda pengalaman serupa.

Masyarakat sering memburukkan penjawat awam dengan tohmahan penjawat awam bekerja perlahan, slow, lembap!

Bagaimanapun bagi mereka yang faham kerenah birokrasi dalam sesebuah agensi kerajaan - ada sebabnya kenapa urusan kerajaan mengambil masa lebih panjang berbanding berurusan dengan agensi swasta.

Tatacara pengurusan dan pergerakan organisasi dalam sesebuah kementerian atau agensi kerajaan didakwa perlahan, disebabkan oleh sistemnya sendiri yang memerlukan kesemua perkara dilakukan secara teratur, berlandaskan protokol dan direkodkan dengan lengkap.

Semua urusan perlu disemak oleh beberapa peringkat pengesahan sebelum dianggap sahih dan bukan setiap masa pegawai yang memegang kuasa pengesahan ada - bagi mengelakkan berlakunya kesilapan atau keculasan, yang boleh membawa kepada masalah besar di kemudian hari.

Pada penulis, untuk mendakwa penjawat awam perlahan agak tidak adil kerana mereka sebenarnya bekerja sama saja kelajuannya - namun kekangan sistem yang membataskan mengakibatkan semua urusan 'rasa perlahan.'

Di kalangan penjawat awam apabila diajak berbual tentang isu melibatkan 'boss' mereka atau menteri yang dilantik mengemudi sesebuah kementerian, jawapan yang biasa akan kita dengar adalah 'kami hanya pelaksana.'

Apa yang penulis cuba sampaikan di sini, apabila anda memilih untuk menjadi seorang penjawat awam - hendak tak hendak, anda sangat terdedah kepada perubahan dasar yang diperkenalkan oleh menteri atau kabinet yang ditubuhkan.

Sebagai pelaksana dasar, anda tidak ada pilihan lain selain akur dalam menjalankan tanggungjawab anda walaupun dasar yang diperkenalkan oleh menteri itu bertentangan dengan pendapat anda.

Seorang penjawat awam berkhidmat bukan kepada parti kerajaan yang memerintah, sebaliknya berkhidmat kepada 'government of the day' atau kerajaan ketika itu.

Kami yakin di kalangan penjawat awam pasti ramai yang mempunyai pandangan politik sendiri apabila diarahkan melaksana dasar yang 'kurang digemarinya', namun tugas sebagai pelaksana haruslah diletakkan sebagai keutamaan anda.

Bagi orang biasa bukan bergelar penjawat awam, menyuarakan ketidakpuashatian kita kepada dasar kerajaan merupakan sesuatu amalan yang biasa berlaku.

Penjawat awam khususnya dalam jawatan gred pegawai secara rasminya tidak dibenarkan melibatkan diri dalam politik. Kebenaran khas diberikan kepada kumpulan penjawat awam gred pelaksana dasar dibolehkan untuk menyertai dan memegang jawatan dalam parti.

Untuk segelintir kumpulan taksub politik, mereka melihat kekangan ini sesuatu yang tidak adil - kerana bagi mereka 'penjawat awam harus dibenarkan berpolitik secara bebas.'

Kekangan ini perlulah dilihat sebagai pemudahcara bagi mengelakkan polemik wujud di dalam pelaksanaan dasar serta individu yang ditugaskan melaksanakan dasar tersebut, bagi mengelakkan konflik percanggahan yang mampu merencatkan urusan pentadbiran.

Pasti agak janggal untuk kita sebagai orang luar melihat seorang penjawat awam berpangkat tinggi, berkempen agar orang ramai tidak lagi mengundi ahli parlimen yang dilantik sebagai menteri yang dilantik dalam kementerian, hanya kerana perbezaan ideologi politik.

Hendak tak hendak, sekiranya anda ingin menjadi penjawat awam tak kiralah di jabatan mana sekalipun - kemahuan untuk berpolitik sama ada melalui gerakan aktivisme, media sosial mahupun badan bukan kerajaan perlulah diredakan.

Pada pandangan penulis, arahan ini adil kerana terpakai kepada mana-mana pihak yang dilantik sebagai kerajaan.

Jika ada parti yang memperjuangkan kebebasan berpolitik bagi penjawat awam semasa mereka membangkang, percayalah - apabila mereka mendapat kuasa golongan pertama yang akan didiamkan adalah penjawat awam sendiri.


Pelajar Sekolah Cipta Plastik Mudah Reput 5,000 Kali Ganda

Pencemaran plastik adalah pengumpulan objek seperti botol dan beg plastik di persekitaran Bumi yang memberi kesan buruk kepada hidupan liar, habitat dan manusia.

Dari puncak tertinggi Gunung Everest sehinggalah ke dasar paling dalam Mariana Trench, plastik terus mencemarkan alam sekitar dan menimbulkan ancaman terhadap semua bentuk kehidupan di Bumi. Walaupun tahu tentang kesan pencemaran plastik, kita masih tidak mampu menghentikan penggunaan produk plastik.

Kini, kita akhirnya mempunyai alternatif yang jauh lebih baik apabila seorang gadis berusia 17 tahun, Angelina Arora, menemui jalan penyelesaian terhadap masalah pencemaran plastik.

Ciptaan bahan plastik gadis itu mampu terurai 5000 kali ganda lebih cepat berbanding kebanyakan produk plastik komersial yang kita gunakan sekarang.

Arora yang berasal dari Adelaide, Australia, telah terinspirasi untuk mengatasi masalah pencemaran plastik ini pada usia yang muda lagi. Dia mula menyedari kesan sampah plastik ketika berbelanja dengan ibunya di sebuah pasar raya tempatan.

Dia tertanya-tanya mengapa ibunya perlu membayar untuk beg plastik sedangkan mereka membeli barangan di situ. Ketika ditanya, juruwang memaklumkan kepadanya tentang bagaimana plastik "menyakiti" planet ini dan bayaran tambahan dikenakan untuk tidak meggalakkan orang daripada menggunakannya.

Ini menjadi inspirasi kepada Arora untuk mencipta bahan plastik yang lebih mudah terurai berbanding plastik konvensional. Setelah bereksperimen dengan bahan organik yang berbeza, Arora akhirnya mendapat idea untuk menggunakan kulit udang.

Minat mendalam Arora terhadap sains memberikannya kelebihan dan pemahaman yang tepat tetapi perjalanan mencipta "plastik mesra alam" ini tidaklah semudah yang disangka.

Dia pernah bereksperimen dengan beberapa bahan organik lain seperti tepung jagung dan kulit pisang tetapi terpaksa mengenepikan bahan itu kerana beberapa kelemahan.

Pada suatu hari ketika makan malam, dia menyedari bahawa kulit udang yang dimakannya kelihatan seperti plastik. Ini menjadi tanda tanya dan dia segera ke makmal untuk membuat penyelidikan. Dia menggambarkan makan malam pada hari itu sebagai detik "Eureka".

Dia mengekstrak karbohidrat yang disebut sebagai "chitin" dari kulit udang dan menggunakan penukaran kimia untuk mengubahnya menjadi kitosan. Kemudian, Arora mencampukannya dengan protein tidak larut yang dipanggil "Fibroin", seperti yang terdapat dalam kepompong sutera.

Menggunakan gabungan kedua-dua bahan organik ini, Arora berjaya bahan plastik yang boleh hancur sepenuhnya hanya dalam masa 33 hari. Lebih menakjubkan, plastik ciptaannya membebaskan nitrogen semasa proses penguraian yang boleh digunakan sebagai baja.

Walaupun ciptaan plastiknya itu mampu terurai dalam masa yang singkat, ini tidak bermakna plastik ciptaannya berkualiti rendah. Sebaliknya, plastik ciptaan Arora itu sebenarnya ringan dan tahan lasak.

Ciptaan Arora itu telah menarik perhatian ramai pihak. Selain itu, dia juga telah memenangi sejumlah anugerah dan pertandingan melalui plastik mesra alamnya itu.

Dalam Anugerah Sains dan Kejuruteraan Yayasan BHP Billion 2018, Arora telah menerima anugerah Innovator to Market. Dia juga mendapat pengiktirafan antarabangsa melalui Pameran Antarabangsa Sains dan Kejuruteraan.

Ribuan pelajar cemerlang dari lebih 81 buah negara mengambil bahagian dalam pertandingan ini dan Arora menduduki tempat keempat untuk kategori inovasi terbaik. Dia ditawarkan biasiswa komprehensif untuk melanjutkan pelajaran di salah satu universiti terbaik di Amerika Syarikat.

Kejayaan awalnya menarik minat para sarjana dan saintis di seluruh Australia. Dia diberi keistimewaan untuk menggunakan makmal universiti dan peralatan yang jauh lebih canggih berbanding sekolahnya.

Arora kini sedang berusaha untuk mengenal pasti proses yang terlibat dalam pembuatan produk plastiknya di peringkat komersial. Tujuannya adalah untuk memastikan laut bersih dari pencemaran plastik.

Dia juga ingin memberi inspirasi dan mendorong orang muda lain untuk memainkan peranan masing-masing dalam memastikan dunia adalah lebih bersih dan selamat untuk didiami.

Arora yang kini berusia 18 tahun merupakan seorang pelajar perubatan. Dia sedang dalam usaha untuk menghasilkan prototaip akhir produknya dan bersedua menghasilkannya secara komersial.

Dia bakal mempatenkan produknya tidak lama lagi. Beberapa pasaraya dan syarikat menunjukkan minat terhadap produk yang bakal dihasilkan Arora. Ini kerana bahan plastiknya sesuai digunakan untuk semua jenis pembungkusan. Selain itu, kos pembuatan produk plastiknya juga lebih rendah berbanding kebanyak produk plastik biodegredasi lain.

Arora berharap agar lebih ramai golongan muda terutamanya wanita untuk mengejar minat mereka dan memberikan impak positif sebanyak yang mungkin.

2. Usaha pelajar sekolah menyelamatkan alam sekitar dari pencemaran plastik


Ini Sebab Mengapa Formula 1 Haramkan Mengisi Semula Minyak Ketika Perlumbaan

Formula Satu atau F1 adalah antara sukan yang paling mendebarkan dan mendapat perhatian ramai.

Dan bagi anda yang meminati sukan ini, sudah tentunya anda tahu bahawa satu ketika dahulu kereta F1 perlu mengisi minyak semasa perlumbaan.

Malah, kali pertama kereta F1 berhenti dalam perlumbaan untuk mengisi semula minyak adalah pada Grand Prix Austria 1982, apabila pasukan Brabham beranggapan bahawa memulakan perlumbaan dengan tangki separuh penuh adalah lebih baik dan pantas.

Perkara ini berlanjutan sehingga tahun 2010 apabila Persekutuan Automobil Antarabangsa (FIA) memutuskan bahawa pasukan F1 hanya dibenarkan untuk menukar tayar dan melakukan pembaikan di pit stop.

Ketika zaman mengisi semula minyak dibenarkan, pasukan yang bertanding berhadapan dengan "perang" strategi di pit stop.

Setiap pasukan cuba untuk meneka berapa jumlah minyak yang diisi oleh pasukan lain ke dalam kereta mereka dan ini mewujudkan perlawanan meneka antara satu sama lain.

Bagi peminat tegar F1, menonton situasi ini adalah sangat menarik dan menambahkan debaran serta dimensi tambahan kepada perlumbaan.

Jadi, mengapa mengisi semula minyak di pit stop diharamkan oleh FIA?

Pada tahun 2009, berjimat cermat dalam perlumbaan adalah sesuatu yang sangat penting bagi membolehkan F1 terus hidup.

BBC melaporkan bahawa kos untuk mengisi semula minyak dalam F1 adalah sekitar RM5 juta bagi setiap pasukan.

Ia ditambah pula dengan kakitangan yang diperlukan untuk menjaga peralatan, memindahkannya dan sebagainya, menjadikan kos mengisi semula minyak dalam perlumbaan adalah tersangat tinggi.

Ini belum mengambil kira apa yang diperlukan untuk mengisi semula minyak pada zaman ini untuk menghasilkan rig pengisian bahan bakar yang memenuhi semua jenis keperluan keselamatan tambahan F1.

Pasukan-pasukan gergasi F1 seperti Mercedes dan Red Bull mungkin tidak begitu terkesan dengan kos ini namun bagi pasukan-pasukan kecil yang lain, setiap sen adalah sangat berharga.

Salah satu gambar yang paling ikonik dan sangat menakutkan dalam F1 adalah ketika Grand Prix Jerman 1994 apabila kereta Jos Verstappen terbakar akibat berlakunya tumpahan bahan bakar.

Nasib baik semua kru dan Jos sendiri memakai pakaian kalis api seperti yang dipakai oleh anggota bomba.

Insiden tunggal ini bukan satu-satunya alasan FIA mengharamkan pengisian semula minyak, namun ia terus berulang disebabkan oleh pasukan dan pemandu cuba untuk mengisi minyak secepat yang mungkin.

Dalam sesetengah situasi, kereta F1 meninggalkan pit box terlalu awal dan bergerak dengan hos minyak masih terpasang pada kereta yang mana membahayakan semua pihak yang terlibat.

Antara salah satu insiden popular adalah oleh Felipe Massa pada tahun 2008 di Singapura.

Sudah tentunya perkara ini menambahkan debaran dan drama dalam perlumbaan F1, seperti yang berlaku pada dalam Grand Prix Perancis pada tahun 2004 apabila Michael Schumacher memenangi perlumbaan menggunakan strategi 4 kali berhenti.

Malah, perkara ini tidak begitu mempengaruhi keputusan bagi banyak perlumbaan dan jika mengisi semula minyak dibenarkan pada hari ini, ia tidaklah memberikan kesan yang drastik kepada strategi seperti satu ketika dahulu.

Dengan tangki minyak yang boleh menanggung 100 kilogram bahan bakar (dahulunya 180 kilogram), ini membuatkan perbezaan antara kereta yang penuh dengan bahan bakar dan kereta yang tidak, adalah sangat sedikit.

Sudah tentu peminat tegar dan juga pemandu akan berhujah ini masih boleh memberikan kesan kepada masa perlumbaan, namun realitinya adalah pengisian bahan bakar sebenarnya bukanlah masalah dengan kereta F1 moden sekarang.

Namun, peraturan baru akan diumumkan pada tahun 2022 dan FIA akan memberikan tumpuan kepada aspek yang benar-benar mempengaruhi perlumbaan.


Rancangan Amerika Membina Terusan Melintasi Israel Pada 1960 Sebagai Alternatif Terusan Suez

Apabila terusan Suez terputus laluan akibat sebuah kapal gergasi milik syarikat Evergreen terkeluar daripada laluan asal dan tersekat di laluan tersebut. Kerana saiznya yang besar, proses mengalihkannya mengambil masa yang sangat lama dan mengakibatkan kerugian $400 juta setiap jam.

Peristiwa ini menyebabkan ratusan kapal yang melalui laluan perdagangan ini terpaksa menunggu beberapa hari sehingga kapal tersebut dialihkan atau menggunakan laluan alternatif menggunakan perairan Afrika Selatan yang akan menambahkan masa perjalanan selama beberapa hari.

Daripada krisis ini juga, beberapa pihak mula mengutarakan pandangan mengenai keperluan mempunyai laluan alternatif lain kepada terusan Suez bagi mengelakkan kejadian sama daripada berulang pada masa hadapan. Sebenarnya idea sebegini bukanlah baru, malah sudah diutarakan sejak puluhan tahun lalu.

Bagi yang tidak tahu, sebuah dokumen sulit atau memorandum yang didedahkan kepada orang awam (declassified) telah mendedahkan rancangan kerajaan Amerika Syarikat untuk membina sebuah terusan alternatif kepada terusan Suez dengan membelah Israel. Idea ini muncul pada tahun 1963.

Lebih menarik, cadangan pembinaan terusan baru melintasi Israel ini bukanlah dilakukan dengan cara konvesional, sebaliknya dengan meletuskan bom nuklear di sepanjang laluan terusan itu. Benar, Amerika Syarikat bercadang menggunakan 520 bom nuklear bagi membuka laluan bagi terusan alternatif ini.

Menurut memorandum tahun 1963 yang dibongkar pada tahun 1996 itu, rancangan itu akan menggunakan 520 bom nuklear untuk membentuk jalan air. Memo tersebut dengan jelas menyatakan "penggunaan bahan peledak nuklear untuk penggalian terusan Laut Mati di seberang gurun Negev".

Memorandum mengenai rancangan ini berasal dari Lawrence Livermore National Laboratory yang disokong oleh Jabatan Tenaga AS. Memorandum ini turut mencadangkan bahawa "aplikasi penggalian menggunakan nuklear akan membentuk terusan laut sepanjang 160 batu di seluruh Israel".

Memorandum itu antara lainnya turut menyatakan bahawa kaedah konvensional yakni dengan mengorek adalah terlalu mahal, menjadikannya tidak ekonomikal. Oleh itu, letupan nuklear dipercayai merupakan kaedah terbaik untuk pembinaan terusan ini dan akan lebih menguntungkan.

Selain itu, memorandum itu turut mendedahkan betapa pentingnya pembinaan laluan terusan ini sebagai alternatif utama kepada terusan Suez dan menyatakan ianya akan membantu perkembangan ekonomi global secara amnya dan meningkatkan ekonomi Israel secara khususnya.

Selain itu, turut dinyatakan dalam memorandum itu adalah anggaran penggunaan bahan peledak yang perlu digunakan. Untuk merealisasikan idea gila ini, dianggarkan 4 2-megatan bahan peledak untuk setiap 1 batu diperlukan. Secara mudahnya, 520 bom atom atau 1.04 megatan bahan peledak perlu digunakan untuk keseluruhan projek ini.

Satu kemungkinan laluan yang dicadangkan memorandum itu melintasi gurun Negev di Israel dan menghubungkan Laut Tengah ke Teluk Aqaba, membuka jalan masuk ke Laut Merah dan Lautan Hindi.

Pihak makmal ini turut menyatakan bahawa terdapat kawasan sepanjang 130 batu kawasan gurun yang hampir tidak berpenduduk, oleh itu kaedah menggunakan letupan bom nuklear ini dianggap selamat kerana tidak membahayakan penduduk setempat.

Seterusnya, memorandum ini turut memuatkan laporan "penyelidikan awal kasar" yang menunjukkan bahawa menggunakan bom untuk membuat terusan melalui Israel "berada dalam jangkauan teknologi" pada waktu itu. Jika dakwaan dan laporan ini benar, mengapakah rancangan ini tidak direalisasikan?

Apakah yang menghalang projek pembinaan terusan alternatif kepada terusan Suez ini daripada diteruskan?

Ketika diumumkan, projek ini tidak mengambil kira faktor kestabilan politik negara-negara berjiran dengan Israel. Mereka percaya bahawa negara-negara Arab di sekeliling Israel pastinya akan menentang keras cadangan ini kerana mereka turut akan mendapat tempias impak ekonomi akibat pembinaan terusan baru ini.

Idea penggunaan letupak bom nuklear atau peaceful nuclear explosions (PNE) bukanlah sesuatu yang pelik kerana idea sama pernah dicadangan untuk pembinaan terusan Panama satu ketika dahulu. Tetapi projek PNE masih berada pada tahap eksperimen dan AS mendapati 27 eksperimen dengan PNE tidak mendapat hasil yang dikehendaki mereka.

Idea gila penggunaan PNE ini adalah cetusan idea Atomic Energy Commission (AEC), sebuah agensi kerajaan yang diberikan kuasa melakukan apa sahaja eksperimen berkaitan tenaga nuklear atas persetujuan yang ditandatangani oleh Presiden Truman pada musim panas 1946.

AEC mempunyai pengaruh atau penguasaan langsung terhadap para saintis dan juruteknik untuk membuat bom serta kemudahan penyelidikan mereka. AEC akhirnya dibubarkan pada tahun 1974 setelah dituduh mencabul prosedur keselamatan yang tak terhitung jumlahnya.

Sementara itu, Lawrence Livermore National Laboratory masih wujud sehingga kini. Menurut laman webnya, ia dikhaskan untuk "memastikan keselamatan dan kebolehpercayaan pencegah nuklear negara".


Projek Gila - China Mahu Bina 'Bullet Train' Dasar Laut Ke Amerika Syarikat

China mahu membina rangkaian kereta api berkelajuan tinggi dasar laut yang akan menghubungkan tanah besr China dengan Amerika Syarikat dengan anggaran kos RM800 bilion.

Ia kelihatan seperti sebuah projek yang agak tidak masuk akal namun memandangkan betapa pantasnya China memperluaskan rangkaian kereta api berkelajuan tinggi nya dalam dekad yang lalu, ia adalah tidak mustahil.

Projek rangkaian kereta api yang luar biasa ini sudah tentunya akan menjadi projek mega termahal dalam sejarah.

Idea kereta api dasar laut ke AS ini pertama kalinya dilancarkan oleh China pada tahun 2014. Ia merupakan sebuah projek yang sangat menakutkan dan memerlukan kepakaran kejuruteraan yang tersangat dahsyat.

Landasan kereta api yang dicadangkan ini adalah sejauh 12,874 kilometer yang akan menghubungkan 4 buah negara iaitu China, Rusia, Kanada dan AS, yang diberi nama Rangkaian China-Rusia-Kanada-Amerika Syarikat.

Untuk memudahkan gambaran, rangkaian kereta api terpanjang di dunia ketika ini iaitu Kereta Api Trans-Siberian adalah sepanjang 9,298 kilometer sahaja.

Kereta api dari China ke AS ini sudah tentunya membuatkan Kereta Api Trans-Siberian sangat kerdil dan pengalaman menaiki kereta api China ini sudah tentunya akan lebih pantas serta selesa.

Bayangkan perjalanan menaiki kereta api peluru dari timur laut China hingga ke Siberia. Dari situ, kereta api berkelajuan tinggi ini akan bergerak menuju ke Selat Bering yang memisahkan Rusia dan AS alu menuju ke Alaska.

Bahagian projek ini yang menelan kos paling tinggi sudah tentunya terowong bawah laut yang menghubungkan Rusia dengan Alaska, yang mana menelan kos RM215.5 bilion.

Kos ini adalah 4 kali ganda kos pembinaan terowong yang menghubungkan United Kingdom dengan Perancis.

Selepas keluar dari terowong di Selat Bering, kereta api ini akan memasuki wilayah Yukon di Kanada menghala ke British Columbia dan akhirnya sampai ke Washington di AS.

Dan ini hanyalah permulaan, di mana kereta api ini kemudiannya mungkin akan diperluaskan sehingga ke setiap penjuru AS, dari California hingga ke Florida dan ke New York.

Jika kita melihat kepada skop projek ini, tidak hairanlah ia akan menelan kos lebih RM800 bilion, dan ini hanyalah anggaran terendah.

Melihatkan kepada jarak yang bakal dilalui, pastinya anda beranggapan bahawa ia akan mengambil masa yang agak lama, namun kereta api berkelajuan tinggi ciptaan China adalah tersangat canggih.

China baru-baru ini mendedahkan bahawa kereta api peluru maglev berkelajuan tinggi baharu ciptaan mereka mampu mencapai kelajuan tertinggi 619 kilometer sejam.

Ini membuatkan perjalanan dari China ke AS menaiki Kereta Api China-Rusia-Kanada-Amerika Syarikat hanya mengambil masa 2 hari sahaja. Ini adalah sangat menakjubkan memandangkan penerbangan dari Shanghai ke Los Angeles mengambil masa 14 jam.

Ketika ini, China berada dalam posisi di mana ia hampir mengatasi AS untuk menjadi ekonomi terbesar di dunia.

Pencakar langit muncul di negara ini hampir setiap hari dan China telah membangunkan sistem kereta api berkelajuan tinggi yang mengagumkan yang mana menyaingi sistem kereta api berkelajuan tinggi di Eropah dan Jepun.

Lebih dahsyat, AS langsung tidak mempunyai sistem kereta api berkelajuan tinggi, namun negara ini sedang merancang untuk membina rangkaian kereta api laju dengan kos RM320 bilion yang akan menghubungkan San Francisco dengan Los Angeles yang berjarak 614 kilometer.

Jika dilihatkan, rangkaian kereta api berkelajuan tinggi China masih agak baru, di mana syarikat milik kerajaan iaitu China Railway mula merancang sistem kereta api berkelajuan tinggi di negara ini pada tahun 1990.

Ini dianggap sangat lewat memandangkan ia berlaku hampir 30 tahun setelah Shinkansen pertama di Jepun dilancarkan.

Walaupun permulaan yang agak lambat, sistem kereta api berkelajuan tinggi China adalah sama maju dan canggih dengan Jepun.

Malah, China berjaya menewaskan Jepun dalam mendapatkan hak untuk membina rangkaian kereta api berkelajuan tinggi di Indonesia.

Pada tahun 1999, China memulakan pembinaan bahagian pertama rangkaian kereta api berkelajuan tinggi mereka dan landasan kereta api bernilai RM7.87 bilion itu mula beroperasi pada tahun 2003.

Kini, kereta api peluru ini mencapai kelajuan tertinggi 257 kilometer sejam. Kemudian, pembinaan di China meningkat dengan begitu pantas.

Pada tahun 2012, China membuka landasan kereta api berkelajuan tinggi Beijing-Guangzhou sepanjang 689 kilometer dan menjadi landasan kereta api berkelajuan tinggi terpanjang di dunia yang telah mengurangkan masa perjalanan antara Beijing dan Guangzhou kepada hanya 8 jam.

Jadi, bagaimana China mampu mengejar Eropah dan Jepun dengan begitu pantas? Semua ini melibatkan kos pembinaan.

Jaringan kereta api berkelajuan tinggi China setakat ini menelan belanja antara RM70 juta hingga RM87 juta per kilometer.

Ini mungkin kelihatan sangat mahal, namun ia adalah sangat murah berbanding bahagian dunia yang lain.

Di Eropah, kos pembinaan dengan jarak yang sama mencecah RM103.6 juta hingga RM161 juta per kilometer, manakala sistem kereta api berkelajuan tinggi California akan menelan belanja sekitar RM232 juta per kilometer, lebih 2 kali ganda kos oleh China.

Kos buruh yang murah dan peraturan yang kurang membolehkan China mengurangkan kos pembinaan dengan begitu ketara sekali.

Selain itu, China sentiasa membina kereta api peluru yang lebih baik dan laju.

Kereta Api CR400AF-G boleh beroperasi dengan kelajuan hingga 349 kilometer sejam dan suhu serendah -40°C akan bergerak dari Shenyang ke Harbin dan berhenti di bandar-bandar utara lain di China.

Kereta api peluru yang dapat menahan suhu sejuk yang melampau adalah perlu sekiranya China mahu membina rangkaian kereta api berkelajuan tinggi ke AS.

Suhu di Siberia, Alaska dan kawasan tundra di Kanada boleh menurun serendah -40°C. Walaupun suhu -60°C adalah jarang, namun ia masih berlaku.

Terdapat cara lain China mempersiapkan diri mereka untuk membina rangkaian keretapi peluru dasar laut ke AS.

China Railway ingin membina keretapi berkelajuan tinggi yang menghubungkan tanah besar China dengan Taiwan.

Projek terowong lurus ke Taiwan ini boleh menelan kos sebanyak RM120 bilion dan ini akan menjadi ujian terbaik sebelum membina projek yang lebih besar.

Wang bukanlah penghalang apabila melibatkan pengembangan rangkaian keretapi laju China. Negara ini telah membelanjakan sekitar RM484 bilion ke atas projek-projek keretapi pada tahun 2018 sahaja.

Wang sebanyak itu digunakan dengan baik kerana China Railway membina landasan sepanjang 4,683 kilometer, yang mana 4,102 kilometer atau 87.6% daripadanya adalah untuk kereta api berkelajuan tinggi.

Kereta api bawah laut dari China ke AS masih jauh untuk kita fikirkan dan ada yang beranggapan bahawa projek ini adalah mustahil.

Namun, China telah menunjukkan kepada dunia bahawa mereka mampu melakukan lebih dari itu.

Pada tahun 2020, China memulakan pembinaan Kereta Api Ningbo-Zhoushan bernilai RM14.9 bilion, yang bakal menjadi landasan kereta api berkelajuan tinggi bawah laut pertama di negara ini.

Ini akan menjadi cubaan yang paling hampir kepada projek kereta api yang menghubungkan China dan AS.

Kereta Api Ningbo-Zhoushan akan menghubungkan Ningbo, sebuah bandar pelabuhan di selatan Shanghai dengan Zhoushan, sebuah kepulauan di luar pantai timur China.

Projek bercita-cita tinggi itu akan merangkumi terowong bawah laut sejauh 16 kilometer dan dijangka siap pada awal tahun 2022.

Kereta api peluru yang bergerak di sepanjang landasan ini dapat mencapai kelajuan maksimum 249 kilometer sejam dan terapung di atas landasan magnet.

Terowong bawah laut ini bakal terdiri daripada tiga tingkat, iaitu bahagian penyelenggaraan di atas, bahagian terowong utama di tengah dan landasan kecemasan di bawah.

Sekalipun China mampu membina rangkaian kereta api peluru bawah laut ini, persoalannya adalah bolehkah mereka melakukannya? Memang benar wang bukanlah penghalang kepada China, namun AS dan Kanada mungkin tidak berminat.

Membina sebahagian rangkaian kereta api ini di China dan Rusia adalah sesuatu yang mudah memandangkan kedua-dua negara ini mempunyai hubungan baik, namun hubungan China dengan AS ketika ini adalah yang terburuk dalam beberapa dekad.

Hubungan diplomatik antara negara-negara terlibat perlu diperbaiki untuk projek mega ini dapat menjadi realiti.

Bukan itu sahaja, terdapat halangan lain yang perlu difikirkan. Sekalipun hubungan antara China dan AS semakin baik, pembinaan landasan kereta api ini akan berhadapan dengan masalah melalui Alaska dan Kanada.

Ini kerana sebahagian besar pantai barat Amerika Utara terdiri dari taman negara dan wilayah, di mana pembinaan landasan kereta api ini akan menimbulkan risiko serius bagi haiwan yang terancam.

Untuk memboleh projek ini dibina, ia harus dilakukan dengan tidak melewati kawasan ini dan ini sekaligus akan meningkatkan kos dengan begitu ketara.


5 Filem Seram Klasik Yang Mempunyai Penamat Paling 'Mindblown'

Sebuah filem perlu mempunyai babak permulaan, pertengahan dan pengakhiran yang meyakinkan untuk membolehkan penontonnya faham keseluruhan jalan cerita; dengan pengakhiran menjadi babak terpenting dalam menutup kisah itu.

Penamat yang baik mampu membuatkan penonton terus berfikir tentang apa yang baru saja ditonton, sementara penamat yang gagal digarap sempurna hanya akan membuatkan kita rasa kurang puas setelah semuanya selesai.

Pengarah seperti M. Night Shyamalan menjadikan kaedah menjadikan penamat sebagai helah utama tunjang filem sebagai identiti utama filem keluaran beliau, jadi kita mulakan senarai ini dengan sebuah filem arahan dia yang cukup terkenal kerana penamatnya.

M. Night Shyamalan sudah terlalu sinonim dengan penamat luar jangkaan, selepas filem 'The Sixth Sense' diterbitkan dan menggemparkan kita semua dengan penamatnya.

Apa yang jelas, penamat filem itu berkesan kerana filem itu keluar pada tahun 1999, ketika era sebelum meledaknya penggunaan internet sebagai medium komunikasi - di mana orang ramai masih belum mampu menyebarkan penamatnya secara tular.

Kejayaan penamat filem ini akhirnya melekat kepada karier Shyamalan sebagai pengarah, di mana semua filem arahan beliau mempunyai jangkaan akan mempunyai penamat serupa; sesuatu yang agak membelenggu karier beliau.

Dia cuba mengulangi kaedah hampir sama dalam filem 'Signs', 'Unbreakable' dan 'The Village' dengan impak kurang berkesan (malah mampu membuatkan penonton menyumpah) tetapi impak 'The Sixth Sense' kepada industri filem memang dirasai.

Filem itu terus dirujuk sebagai filem komersial paling berjaya menipu penonton sepanjang filem, sehinggalah semua rahsia berkenaan filem itu perlu diperjelaskan bagi memperjelaskan semua keganjilan yang berlaku.

Kami boleh penuhi artikel ini hanya dengan filem arahan beliau namun kami perlu memberi ruang kepada filem dan pengarah lain. Jadi 'The Sixth Sense' saja sudah memadai.

Pada tahun 2021, walaupun ramai sudah tahu apa penamat filem ini - filem ini pada penulis masih segar untuk ditonton berulang kali, menunjukkan berkesannya kisah ini sebagai sebuah filem.

Filem terbitan tahun 2001 ini memaparkan lakonan berkesan pelakon Nicole Kidman sebagai seorang ibu yang perlu melindungi keluarganya sendirian, selepas kediaman mereka mula mengalami gangguan aneh.

Sama seperti 'The Sixth Sense,' kejutan filem ini hanya akan ditemui pada penamatnya yang digarap cantik untuk menyimpulkan keseluruhan filem ini.

Sepanjang filem 'The Others', terdapat banyak adegan dipaparkan sejak mula bertindak bertindak sebagai pembayang yang mampu membantu penonton meneka apa yang bakal berlaku - tetapi dek kesedapan jalan ceritanya yang mampu membuatkan kita tak senang duduk, penonton biasanya akan mengabaikan semua petunjuk ini.

Universal Pictures sedang dalam pembikinan mengolah semula filem The Others yang akan dipaparkan dalam versi zaman sekarang. Kami tidak tahu bagaimana filem ini akan mempunyai impak yang sama, sekiranya penamatnya tidak ditukarkan kepada penonton yang sudah menonton versi lebih awal.

Menjemput seseorang yang asing ke dalam keluarga kita, seperti anak angkat - pasti akan memerlukan sesebuah keluarga untuk beradaptasi terhadap perubahan itu. Apatah lagi selepas sesebuah keluarga baru saja berdepan tragedi.

Itulah tunjang utama filem 'Orphan' apabila pasangan Kate dan John memilih untuk mengambil anak angkat, seorang kanak-kanak berusia 9 tahun bernama Esther yang pada awalnya nampak seperti kanak-kanak biasa.

Bagaimanapun lama-kelamaan Esther mula menunjukkan perangai-perangai aneh serta mula bertindak memecah belahkan keluarga angkatnya sendiri. Apa yang lebih menakutkan, filem ini digarap berdasarkan kepada sejenis penyakit sebenar yang benar-benar mampu berlaku.

Jangan klik pautan itu sekiranya anda mahu menonton 'Orphan' terlebih dahulu.

Sebuah filem yang membuatkan penulis sesak nafas, disebabkan oleh rasa fobia kepada ruangan sempit - 'The Descent' merupakan sebuah filem dari Britain yang memaparkan sekumpulan wanita menjalankan ekspedisi tidak dirancang melakukan pengembaraan sistem gua yang belum pernah diterokai.

Bermula sebagai sebuah filem biasa di mana situasi menakutkan berlaku disebabkan oleh keadaan gua yang gelap dan sempit, filem ini berubah sepenuhnya selepas kumpulan itu mula menemui bukti kewujudan makhluk-makhluk yang telah mendiami gua itu sekian lama.

Penamat filem ini mempunyai dua versi berbeza mengikut versi negara terbitannya.

Penamat bagi versi terbitan di Amerika Syarikat kurang impaknya disebabkan oleh keperluan untuk memberi penamat lebih gembira - sementara penamat bagi filem ini di United Kingdom pula lebih meninggalkan kesan kerana helah yang dimainkan kepada semua yang menontonnya.

Jika dibandingkan dengan kesemua filem di atas, 'The Platform' atau nama asalnya 'El Hoyo' merupakan filem yang kurang dikenali.

Sebuah filem terbitan pengarah Sepanyol bernama Galder Urrutia, filem ini memaparkan situasi unik di mana manusia diasingkan secara berkumpulan dalam sebuah bangunan yang mempunyai beratus-ratus tingkat bawah tanah berbentuk platform, dengan setiap platform hanya mempunyai dua penghuni.

Setiap hari, makanan akan disediakan dan dihidangkan menggunakan lif yang akan turun ke setiap platform yang ada, untuk dinikmati penghuninya.

Bagi penulis, jelas sekali filem ini sebenarnya satu diskusi atau kritikan oleh penulisnya terhadap sistem sosial manusia, yang sering kali meletakkan kedudukan atau darjat sebagai keutamaan - mengakibatkan kita berlumba-lumba untuk memastikan 'hak' kita dipenuhi.

Penamat filem ini digarap bukan untuk menghasilkan impak sama seperti filem-filem lain dalam senarai ini, kerana apa yang berlaku selepas itu terpulang kepada intepretasi anda sendiri sebagai penonton, dalam menyimpulkan kisah ini.

Namun metafora dan simbol penamat cerita ini mampu memberikan anda sekurang-kurangnya harapan, bahawa untuk setiap satu situasi sulit yang kita hadapi - apa yang perlu kita buat adalah untuk tidak pernah berhenti berusaha.

Mungkin juga filem ini sebenarnya memberitahu kita sesiapa yang cuba berusaha melawan sistem sedia ada, akhirnya akan berdepan pengakhiran yang sia-sia?